Шавкат Мирзиёев "Сузук ота" мақбараси ва жомеъ масжидида бўлди - 26.05.2017, Sputnik Ўзбекистон\nПрезидент мутасаддиларга мақбара ва масжидни реконструкция қилиш, атрофини ободонлаштириш бўйича топшириқлар берди 26.05.2017, Sputnik Ўзбекистон\n11:17 26.05.2017 (янгиланди: 11:37 26.05.2017)\nПрезидент мутасаддиларга мақбара ва масжидни реконструкция қилиш, атрофини ободонлаштириш бўйича топшириқлар берди\nТОШКЕНТ, 26 май — Sputnik. Ўзбекистон президенти Шавкат Мирзиёев бугун пойтахтнинг Шайхонтоҳур туманидаги "Сузук ота" мақбараси ва жомеъ масжидида бўлди. Бу ҳақда Ўзбекистон Республикаси ҳукумат портали хабар бермоқда.\n"Ушбу масжид ва мақбара маънавиятимизни янада юксалтиришга, юртимизда эзгулик нурини зиёда этишга хизмат қилиши керак, деди давлат раҳбари. Бу ерда ҳунармандлар маркази ва кутубхонаси ташкил этиш лозим".\nСузук отанинг асл исми Мустафоқул бўлиб, 1140 йилда таваллуд топган. У Аҳмад Яссавийнинг қизи Гавҳари Ҳуштожнинг кенжа ўғли бўлган. Болалик чоғида бобоси у кишини эркалаб "Менинг сузигим (суюклигим), хуш келдингиз!", дегани боис атрофдагилар ҳам уни шу исм билан чақира бошлаган. Сузук ота юзлаб шогирдларга илм бериб, ҳунарга, ҳалол меҳнатга ўргатган. 1363-1364 йилларда Амир Темур Яссавийнинг набираси Сузук ота қабри устида мақбара ва масжид бунёд эттирган.\nМустақиллик йиллари бу муқаддас қадамжо қайта тикланиб, ободонлаштирилди. "Сузук ота" маҳалла фуқаролар йиғинида беш мингдан зиёд аҳоли истиқомат қилади. Маҳаллада ҳунармандлик, дурадгорлик, ўймакорлик ривожланган.


15:26 / 22.12.2016\n2015 йилда Google компанияси солиқ хизматларидан 15,5 млрд долларни яширишнинг уддасидан чиққан, деб хабар қилмоқда Bloomberg агентлиги Google Netherlands Holdings шўъба корхонаси ҳисоботига таянган ҳолда. Шу билан компания 3,6 млрд доллар миқдорида солиқ тўламаган. Компаниянинг Ирландиядаги бўлимининг дунё бўйлаб амалиётларидан кўрадиган даромади Google Netherlands Holdings орқали Ирландияда рўйхатдан ўтган, Google Ireland Holdings компаниясининг Бермуда оролларидаги бўлимига ўтказилган. Бу ороллардаги компаниялар даромад солиғи тўламайди.\nИрландия АҚШ солиқ Google Европа Бермуда ороллари


УЧКЎПРИК: ТУМАН ҲОКИМИ ҲАЙФСАН ОЛДИ, ЎРИНБОСАРИ ЛАВОЗИМИДАН ОЗОД ҚИЛИНДИ. НЕГА? – Фарғона ҳақиқати\nУЧКЎПРИК: ТУМАН ҲОКИМИ ҲАЙФСАН ОЛДИ, ЎРИНБОСАРИ ЛАВОЗИМИДАН ОЗОД ҚИЛИНДИ. НЕГА?\nBy ferpravda.uz 12.08.2021\nЖорий йилнинг биринчи ярим йиллигида Учкўприк туманини ижтимоий-иқтисодий ривожлантиришда баъзи камчиликларга йўл қўйилди. Хусусан,\n— 15 та корхона 125 миллиард сўмлик маҳсулот кам ишлаб чиқарган;\n— 60 миллион долларлик импорт қилиниб, ўтган йилнинг\nшу давридаги кўрсаткичдан ошириб юборилган;\n— туманда фаолият кўрсатмаётган корхоналар миқдори вилоят\nулушида 8 фоизни ташкил этмоқда;\n— 20 та корхонада 16,5 миллиард сўмлик маҳсулот ишлаб чиқарилган, лекин ҳисоботларда кўринмайди;\n— ер, мол-мулк солиғи йиғими ўтган йилнинг шу даврига\nнисбатан 40 фоизга камайган;\n— 6 ойда жиноятлар сони 70 тага кўпайган…\nБулар Ҳисоб палатасининг Учкўприк туманидаги ўрганишлари натижалари муҳокамаси чоғида тилган олинган айрим рақамлардир. Хўш, туманда нега бундай камчиликларга йўл қўйилди?\nШуни алоҳида таъкидлаш лозимки, туманда жорий йилда белгиланган барча дастурлар ижросига муҳим эътибор қаратиб келинмоқда. 2021-2022 йилда саноат, хизмат кўрсатиш ва қишлоқ хўжалиги соҳаларини ривожлантириш бўйича 48 та лойиҳа амалга оширилиши режалаштирилган. Унинг умумий қиймати 373 миллиард 610 миллион сўмни ташкил этади. Бугунги кунда 20 та лойиҳа ишга тушган, бунинг учун 55 миллиард сўмликдан ортиқ маблағ сарф этилди. 330 та янги иш ўринлари яратилди. Шунингдек, дастурдан ташқари 9 та лойиҳа фойдаланишга топширилди. Жорий йилнинг 6 ойида 9 миллион доллардан ортиқ хорижий инвестициялар жалб этилди.\nАлбатта, мазкур ютуқларни алоҳида эътироф этиш лозим. Шу билан биргаликда баъзи йўналишларда жиддий камчиликлар учрамоқда. Хўш, нега бундай бўлди?\n— Жорий йилнинг биринчи ярим йиллигида иқтисодий йўналишда айрим хатолар бўлгани рост, — дейди туман ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари Аброржон Асқаров. — Ҳақиқатдан 15 та корхона ишлаб чиқаришни пасайтириб юборган. Биз уларнинг ҳар бирида бўлиб, сабабларини чуқур таҳлил қилдик. Баъзилари хом ашё олиш, бозор топишда қийналган. Муаммоларини бартараф этиш бўйича чора-тадбирлар белгилаб олдик. “Қўқон” эркин иқтисодий зонасида лойи-\nҳаларнинг ишга тушиши натижасида туманимизнинг импорт кўрсаткичи ошмоқда. Чунки аксарият технологиялар, хомашёлар хориждан келтирилмоқда. Бу масаланинг ечими устида иш олиб боряпмиз. Ҳозирда 15 та корхонада маҳаллийлаштириш йўлга қўйилди. Жорий йилнинг ўтган даври мобайнида 132 миллиард сўмликдан ортиқ маҳсулот ишлаб чиқарилди. Ўтган йилнинг 6 ойида 461 миллиард сўмлик саноат маҳсулотлари ишлаб чиқарилган бўлса, жорий йилнинг шу даврида бу 852,2 миллиард сўмни ташкил этмоқда.\nТуманда жисмоний шахслардан ер ва мол-мулк солиғини ундириш ишлари талаб даражасида эмас. Жорий йилнинг ўтган даврида бор-йўғи 67 фоиз ундирилди, холос. Бу йўналишда ҳам тегишли мутасаддилар амалий натижага эришишлари керак. Айни кунларда 322 та кичик корхона ва микрофирмаларнинг фаолият кўрсатмаётганлиги сабаблари ўрганиляпти. Туман ҳокими биринчи ўринбосари-\nнинг айтишича, берилган тав-\nсиялар асосида ишни ташкил этиб, йил охирига қадар туманда 2 триллион сўмликдан ортиқ саноат маҳсулотлари ишлаб чиқариш имкони бор. 15 та ишлаб чиқариш ҳажмини пасайтирган корхоналар ҳам ўз мавқеини тиклайди, албатта.\n— Президентимиз ташаббуси билан ташкил этилган “Қўқон” эркин иқтисодий зонасида жорий йилнинг ўтган даври мобайнида 50 та саноат корхоналари томонидан умумий қиймати 768,1 миллиард сўмлик маҳсулотлар ишлаб чиқарилди, — дейди туман ҳокимининг ўринбосари — инвестициялар ва ташқи савдо бўлими бошлиғи Рўзали Маматқулов. – Шундан 25,3 миллион долларлик маҳсулотлар экспортга йўналтирилди. Ҳозирда 36 та лойиҳаларда қурилиш-монтаж ишлари олиб борилмоқда. Туманимизда 15 гектар ер майдонида енгил саноат маҳсулотларини ишлаб чиқариш, логистика ва савдо комплекси барпо этилишининг бошланиши тадбиркорларни қўллаб-қувватлашга хизмат қилади.\nАлбатта, туман раҳбарлари баъзи бир соҳалардаги ютуқлардан ҳаволанмаслиги керак. Чунки айрим соҳалар эътибордан четда қолганлигини рақамлар кўрсатиб турибди. Сектор раҳбарлари, масъуллар турли важлар билан ўзларини оқламасдан, йўл қўйилган камчиликларни бартараф этмас экан, кўзланган натижаларга эришиб бўлмайди. Шу ўринда айтиб ўтиш лозимки, раҳбарлар оммавий ахборот воситалари, ижтимоий тармоқлардаги танқидларни ҳам тўғри қабул қилиши, унга ўз вақтида муносабат билдириши керак, аслида.\nЖорий йилнинг биринчи ярим йиллигида бундай камчиликларга йўлга қўйган туман ҳокими А.Маҳмудалиевга “ҳайфсан”, туман ҳокимининг молия-иқтисодиёт ва камбағалликни қисқартириш масалалари бўйича биринчи ўринбосари А.Асқаров вазифасидан озод қилиниб, унга вазифасини бажарувчилик синов муддати берилди.\nХўш, Учкўприкда ўзгаришлар бўладими, туман раҳбарлари йўл қўйган камчиликлардан тегишли хулоса чиқариб олдими, буни вақт кўрсатади. Биз бу мавзуга яна қайтамиз.\nБАРЧАМИЗГА ДАХЛДОР БЎЛГАН МУҲИМ ВАЗИФАЛАР


Мен Ўзбекистоннинг асириманми? « Ўзбекистон Халқ Ҳаракати\nМен Ўзбекистоннинг асириманми?\n16 May 2016 - 13:55\nНегадир менга чет элга чиқиш визаси (ОВИР) бериш таъқиқлаб қўйилган.\n2014 йилда ОВИР олиш мақсадида доимий рўйхатдан ўтган манзилим бўйича – Самарқнад вилоят ХЧК ва ФРБга мурожаат этгандим.\nҲеч бир асоссиз равишда рад жавобини олгандим.\n2016 йилга келиб бу ҳол яна такрорланмоқда.\nҲорижга чиқиш визасини олиш учун 2016 йилнинг 14 март куни Самарқанд вилоят ХЧК ва ФРБга ҳужжат топширишга боргандим. Ҳужжатларимни қабул қилишмади. Ҳужжат топшириш осон бўлган эмас. ОВИРга ҳужжат топшириш учун 35 ёшгача бўлган ёшлар албатта суҳбатдан ўтишлари лозим бўларкан. Аввалига суҳбатдан ўтишимни талаб қилишди. Қизиғи, суҳбатга турмуш ўртоғим билан киришим шарт экан. Тошкентдан умр йўлдошимни чақиришимга тўғри келди. Улар етиб келгач, ниҳоят суҳбатга ҳам кирдик. “Қайси мамлакатга бормоқчисан?”, “Нимага бормоқчисан?”, “Қачон бормоқчисан?”, “Номоз ўқийсанми?”, “Ичасанми?”, “Чекасанми?”, “Бирорта таъқиқланган ташкилотга аъзосанми, йўқми?”…. деган каби адоғсиз саволлар беришди.\nСуҳбатдан “муваффақиятли” ўтганимиздан кейингина 2016 йилнинг 15 март куни давлат божи (Қўлимда ОВИР олиш учун тўлов квитанциясининг нусхаси мавжуд) тўлаш учун қўлимга ҳисоб рақамларини ёзиб беришди. Банкга бож тўлаган квитанцияни илова қилган ҳолда Самарқанд вилоят ХЧК ва ФРБга ҳужжатларимни топшириб, Тошкентга қайтдим.\n25 кундан кейин хабар олишимни айтишди.\nТошкентдан Самарқандга қатнаш менинг ҳолатимда осон эмас.\nОрадан 25 кун эмас, 45 кун ўтгач, яъни 30 апрел куни паспортимни олиш мақсадида Самарқанд вилоят ХЧК ва ФРБ бордим. У ердаги мутасаддилар ҳали менинг ҳужжатларим кўриб чиқилмаганлигини, тайёр бўлган ҳужжатлар орасида паспортим йўқлигини, ҳали чиқмаганлигини айтишди. 30 апрел шанба бўлганлиги сабабли ҳам бунингдек қонунсизликнинг сабабини сўраш мақсадида бошлиққа кира олмадим.\n2 май, душанба кунигина Самарқанд вилоят ОВИР бошлиғининг қабулига кирдим. Олим ака деган одам бошлиқ экан. Мени хушмуомалалик билан қарши олди.\n– Оғир оёқ ҳолингизда ходимларимиз сизни қийнаб қўйишибди-ку. Бунинг учун сиздан узр сўраймиз. Ҳозир хатоимизни тўғрилаймиз, – деди-да тугмачани босиб, котибаси орқали масъул ходимларидан бирини чақирди.\nЭшикдан кирган ходими:\n– Алимбекова Зарнигор Авазовнанинг ҳужжатларида ҳеч қандай камчилик йўқ. “ЧП”си ҳам йўқ. Ҳаммаси жойида. Лекин ҳалигача паспортига ҳорижга чиқиш учун рухсатнома ёзуви стикери урилмаган, – дея ахборот берди.\n– Нега урилмайди? – ажабланди вилоят ОВИР бошлиғи ва ўрнидан қўзғалиб, хонасидан чиқди. Ва бироз фурстадан кейин мутлақо бошқа одам бўлиб қайтиб келди. Энди Самарқанд вилоят ХЧК ва ФРБ бошлиғининг аввалги хушмуомилалигидан асар ҳам қолмаган эди.\n– Ўзбекистонда нима қиласиз? – кутилмаганда совуқ оҳангда ғайритабиий савол берди Олим ака.\n– Ўзбекистонда нима қиласан деганингиз нимаси? Мен чет эл фуқароси эмасман. Мен Ўзбекистон фуқаросиман. Ўзбекистонда нима қилардим, яшайман Ўзбекистонда, – дедим дона-дона қилиб.\n– Илгари нима ишлар билан шуғуллангандингиз?\n– Боғчага борганман, мактабда, кейин лицейда ўқиганман. Ҳозир эса Тошкентга турмушга чиққанман. Ҳеч қаерда ишламайман…\n– Турмуш ўртоғингиз номоз ўқийдими?\n– Бирорта бир ноқонуний ташкилотларга аъзо бўлганмисиз?\n“Началник”нинг таҳқирли овозида кибр ва менсимаслик оҳанглари қоришиқ эди. Бундай муомала, албатта, менга қаттиқ тегди.\n… Адоғсиз савол-жавоблардан сўнг вилоят ОВИР бошлиғи менга:\n– Яна икки ҳафтадан кейин хабар олинг, мабодо паспортингиз керак бўлаётган бўлса уни ҳозироқ олиб кетаверишингиз мумкин, ОВИРга бошқа сафар топширарсиз, – деди.\n– Мен ҳорижга чиқишга рухсатнома олиш учун давлат божи тўлаганман. Яна қайта ҳужжатбозлик қилишимни, яна такрор давлат божи тўлашимни истайсизми? Нега энди шунчаки олиб кетарканман? Йўқ. Токи кўриб чиқилмас экан, олиб кетаолмайман. Аммо мен яна 10 кундан кейин шу ҳолимда узоқ йўлга кела олмайман. Дадамга ишонч қоғози бермоқчи эдим. Нотариуслар паспорт нусхаси билан ишонч қоғози беришмас экан. Икки ҳафтадан сўнг паспортимни дадам олиб кетишларига рухсат олиш учун нима қилишм керак, тилхат ёзиб бериб кетсам бўладими?, – деб сўрадим “началник”дан.\n– Йўқ, шусиз ҳам хомиладорлигингиз маълум. Тушунамиз. Ўзингизнинг келишингиз шарт эмас. Сизга ишонамиз. Икки ҳафтадан сўнг паспортингизни дадангиз олиб кетиши мумкин, – деди бошлиқ.\nТошкентга қайтгач, Самарқанд вилоят ХЧК ва ФРБ бошлиғининг қўпол таҳқирли овози таъсирда, ҳам узоқ йўл азобида тобим қочиб, шифохонага тушиб қолдим. Бир неча кун даъволанишимга тўғри келди.\nОВИР бошлиғи айтган муддат ўтишини кутдим. Айтилган муддат ўтгач, 14 май куни дадам Самарқанд вилоят ОВИРига бориб, паспортимни сўрасалар, яна “Ҳали тайёр эмас” деган жавобни беришибди.\nВазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарорида шундай дея белгилаб қўйилган:\n“2. Кириш-чиқиш ва фуқароликни расмийлаштириш бўлинмалари фуқаронинг мурожаатини 15 иш куни мобайнида кўриб чиқади ва чет элга чиқиш ҳуқуқига чекловлар учун асос бўлмаган тақдирда унинг паспортига стикер ёпиштиради.\nЗарур тарзда расмийлаштирилган ҳужжатлар кириш-чиқиш ва фуқароликни расмийлаштириш бўлинмаларига берилган кун мурожаат қилинган сана деб ҳисобланади.”\nМенинг Самарқнад вилоят ОВИРига ҳужжат топширганимга 15 кун эмас, куни кеча икки ой тўлди, роппа-роса 60 кун бўлди.\nНима учун Самарқанд вилоят ХЧК ва ФРБ ходимлари Вазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарори талабларини қўпол варишда бузмоқда.\n2015 йилда Самарқнад вилоят ХЧК ва ФРБ мутасаддилари мамлакат Конституцияси ва қонун талабларига зид равшида менинг чет элга чиқиш ҳуқуқимни чеклаб қўйшган эди.\nВаҳоланки, Вазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарорнинг “III. Чет элга бориш ҳуқуқидаги чеклашлар” деб номланувчи бобида чет элга бориш ҳуқуқини чеклашга асос бўладиган ҳолатларни аниқ-тиниқ кўрсатиб ўтилган. Мен ушбу бандларни бирма-бир санаб ўтмоқчи эмасман. Бироқ, қонуну қарорлардан шу нарсани аниқ биламанки, менинг чет элга бориш ҳуқуқимни челашга ҳеч қандай бир асос йўқ, бўлмаган ҳам. Шундай бўлса-да, 2014 йилда менинг чет элга чиқиш ҳуқуқим паймол этилган эди.\nТўғри, Вазирлар Маҳкамасининг “Ўзбекистон Республикаси фуқароларининг чет элга чиқиши ва Ўзбекистон Республикаси ҳудудига кириши ТАРТИБИ” тўғрисидаги қарорининг “IV”- бобида “Чет элга бориш ҳуқуқи рад этилганлиги устидан шикоят қилиш тартиби” белгилаб қўйилган бўлса-да, менинг чет элга бориш ҳуқуқим асоссиз тарзда топталганлиги хусусида 2014 йилда юқори идораларга ва ёки судга мурожаат қилишдан тийилган эдим.\nАммо, бу гал Самарқанд вилоят ХЧК ва ФРБ нинг масъулларини аяб ўтирмоқчи эмасман. Улар ўзларининг ғайриқонуний ҳаракатлари учун қонун олдида жавоб беришлари шарт. Негаки, мен Ўзбекистоннинг асираси эмасман. Менинг Конституция билан қўриқланадиган ҳуқуқларимни оёқ ости қилишга ҳеч кимнинг, Самарқанд вилоят ХЧК ва ФРБ бошлиғи-ю ММХ ходимларининг ҳам ҳаққи йўқ. Ўзбекистон деб аталган мамлакатда амалдорлар эмас, Конституция ва қонун талаблари устивор бўлса, менинг ҳуқуқларимга чеклов қўйишга ҳеч бир валломатнинг ҳадди сиғмаслиги лозим. Шубоис ҳам, Вазирлармаҳкамасининг қарорида “IV. Чет элга бориш ҳуқуқи рад этилганлиги устидан шикоят қилиш тартиби: Ушбу Тартибнинг III бўлимида назарда тутилган асослар бўйича чет элга боришга рухсат беришнинг рад этилиши, жавоб беришнинг белгиланган муддатдан ортиқча кечиктирилиши устидан фуқаро юқори органга шикоят қилиши мумкин, бу орган бир ойдан кўп бўлмаган муддатда жавоб бериши керак, фуқаро унинг қароридан норози бўлганда судга шикоят қилиши мумкин” дея уқтирилганидек, мен Самарқанд вилоят ХЧК ва ФРБ бошлиғининг устидан юқори ташкилотларга, судга мурожаат қилишга мажбурман.\nНега?! Нега менинг ҳорижга чиқиш ҳуқуқим чеклаб қўйилмоқда? ҲЧК ва ФРБсига тақдим этган ҳужжатларимни кўриб чиқиш ва менга чиқиш визаси бериш нима учун 60 кундирки пайсалга солинмоқда?\nБунингдек бедодликнинг бирдан-бир сабаби мустақил журналист ва ҳуқуқбон Малоҳат Эшонқулованинг қизи эканлигим эмасми мабодо? Эшонқулова онам бўлганлиги сабабли ҳам мени саргардон қилишмоқдами, менинг қонун билан қўриқланадиган ҳуқуқларимни топташ орқали онамдан қасд олишмоқдами? Бунингдек қонунсизликларга ҳукумтадан изоҳ талаб қиламан!


Бахтиёр Ашурматов: "Режа — учинчи ўрин! Муртазоевга қарсак чалиш керак. Ноҳақ бўлсам ҳам, майдонга чиқиб кетгим келади" » Ўзбекистон янгиликлари – Zamin.uz\n, 26 2020, 19:55\n22 окт, 23:23 928 Спорт\n"Тўғрисини айтсам, "Машъал" жамоасини жуда ҳурмат қиламан, чунки меҳнаткаш ва жанговар жамоа ҳисобланади. Таркибида юлдузлар кўп бўлмаса ҳам, сўнгги сониягача майдоннинг ҳар бир қаричи учун кураш олиб боради. Шу сабабли бугунги ўйин ҳам жуда мураккаб бўлди. Шунга қарамай, сафарда ўзимиз учун жуда муҳим бўлган очколарни қўлга киритдик.\nЎйлайманки, бу ғалаба мухлислар, раҳбарият, жамоамнинг руҳиятини кўтарди ва биз охиригача курашиш имкониятига эга бўляпмиз. Йигитларга ғалаба учун ташаккур айтаман. Тўғри, биринчи бўлимда "Машъал" яхшироқ ўйнади, биз асосан ҳимояланишга эътибор қаратдик. Иккинчи бўлимда ўйинни кучайтириш режаси бор эди. Бу амалда ўз исботини топди: иккинчи бўлимда яхшироқ ўйнадик, тўп назоратини қўлга олдик ва гол урдик.\nСўнгги 2 йилда "Қўқон" Суперлигада қолиш учун курашган эди. Гапнинг очиғи, мавсум бошидаги мақсадимиз аутсайдерлар қаторида бўлмаслик эди. Лекин, мавсум давомидаги ажойиб ўйинларимиз мақсадни ўзгартириб, юқори ўринлар учун курашиш имконини тақдим қилди. Сафардаги ғалабадан хурсандман. 3-ўринни эгаллаш имконияти бўлса, бундан фойдаланиш керак. Барча рақобатчиларимизда ҳам ўйин тақвими жуда зич. Кейинги 2 ўйинимиз АГМК ва "Насаф"га қарши бўлади. Шу баҳслар жамоамизнинг мавсумдаги тақдирини ҳал қилиб беради, деб ўйлайман. Режа — 3-ўрин!\nЎйин якунида рақиблар ҳужумга зўр бериб, қанотлардан узатмаларни кўпайтиришини билардик. Шу туфайли 3-ҳимоячини ўйинга чиқардик. Аммо голга чанқоқ Ҳумоюн Муртазоев ҳимоячиларимизнинг орасидан туриб дарвозани ишғол қилди. Бу ерда фақат ҳужумчини олқишлашимиз керак.\n"Машъал" Жиззахда "Сўғдиёна"ни таслим қилди (видео) 11 сен, 22:15\nИмомхўжаев: Ғолиб 1,5 миллион долларга эга чиқишини инобатга олсак, уни бегона қилмаслигимиз керак 29 июл, 17:30


Самарқандда янги сайёҳлик маркази барпо этилади / Ўзбекистон янгиликлари, энг сўнгги хабарлар\nСИЁСАТ 0 Шархлар 1312 кўрилди\nСамарқандда янги сайёҳлик маркази барпо этилади\nСамарқанд вилоятининг сайёҳлик салоҳиятини янада ривожлантириш мақсадида Самарқанд туманидаги эшкак эшиш канали бўйида туристик марказ қурилиши режалаштирилмоқда.\nШавкат Мирзиёев 26 июль куни бу ерга ташриф буюриб, шу борадаги лойиҳа таклифи билан танишди. Мажмуа учун 360 гектар ер ажратилиши, унинг 80 гектарида анжуманлар маркази, меҳмонхоналар ва бошқа объектлар қурилиши мўлжалланган. Меҳмонхоналар 5, 4 ва 3 юлдузли бўлиб, барча тоифадаги сайёҳларни қамраб олади. Сайилгоҳлар, сузиш жойлари, сунъий оролчалар, ресторанлар ташкил этилади.\n- Самарқандликлар ва бу ерга келган юртдошларимиз дам олиш учун қаерга боради? Ҳозирча айтарлик бундай жой йўқ. Чет эллик сайёҳлар ҳам асосан тарихий обидаларни кўриш ва зиёрат учун келади. Шу боис дам олиш туризми учун ҳам шароит яратиш керак. Бу маскан зиёрат туризми билан ҳамоҳанг бўлиши, халқимиз, сайёҳлар бўш вақтида бу ерга келиб дам олиши зарур. Бу Самарқанд иқтисодиёти учун яна бир ўсиш нуқтаси бўлади, - деди Шавкат Мирзиёев.\nСамарқандга келган сайёҳлар сони жорий йилда ўтган йилгига нисбатан икки баробар ошган. Келгуси икки йилда бу ерга чет эллик туристлар ташрифини 2, мамлакатимиз бўйича эса 10 миллионга етказиш мўлжалланган.


АҚШ Қирғизистондаги вазиятни яқиндан кузатмоқда\n26 май 2022, Тошкент вақти: 10:55\nҚўшма Штатлар Қирғизистондаги тартибсизликларни бартараф этиш учун мувофиқлаштирилган халқаро ёндашув лозимлигини таъкидламоқда.\nДавлат департаменти вакили Филип Кроулининг билдиришича, АҚШ Қирғизистондаги вазиятни яқиндан кузатмоқда ва Давлат котиби Ҳиллари Клинтон Қирғизистон муваққат ҳукумати ҳамда айрим қўшни давлатлар расмийлари билан телефон мулоқотида Қирғизистон жанубидаги вазиятни мухокама қилган.\n- Биз Қирғизистон муваққат ҳукумати, шунингдек, БМТ, Европада Хавфсизлик ва ҳамкорлик ташкилоти ҳамда Россия Федерацияси билан мулоқотдамиз. Ўйлашимча¸ минтақа бўйлаб сафар қилаётган Давлат котиби ёрдамчиси Боб Блэйк муваққат ҳукуматга ҳозирда нима зурурлигини яқиндан ўрганади¸ деди Филип Кроули.\nҚирғизистондаги вазият Люксембургда учрашаётган ЕИ Ташқи ишлар вазирлари йиғини диққат марказида ҳам бўлди.\n- Гуманитар ёрдамларни етказиш энг муҳим масалалардан бири. Билишимизча ўн минглаб қочқин Ўзбекистонга қочиб ўтган. Биз уларга ёрдам бериш ҳаракатидамиз¸ деди Европа иттифоқи Ташқи ишлар вазири Кэтрин Эштон.\nЭштон хоним, шунингдек ЕИ билан ҳам Қирғизистондаги вазиятни барқарорлаштириш борасида Россия ҳукумати яқиндан маслаҳатлашувлар олиб бораётганини билдирди.\nАйни шу куни Коллектив хавфсизлик шартномаси ташкилоти Қирғизистонга амалий ёрдам кўрсатишга ва шу жумладан, авиация, техника, ҳарбий транспорт, махсус воситалар етказиб беришга қарор қилди. Бироқ ташкилот аъзолари қурол бермасликка келишдилар.


Коутиньо ПСЖга ўтишга тайёр\n21 июнь, 2019, 14:19 280\nТеглар:ПСЖ | Филиппе Коутиньо | Барселона\nУнинг "Камп Ноу"даги ишлари юришмади.\n“Барселона” ҳужумчиси Филиппе Коутиньонинг жамоадан кетиши тобора ойдинлашмоқда.\nMundo Deportivo нашри тарқатган хабарга кўра 27 ёшли бразилиялик футболчи ПСЖга ўтишга тайёр. Каталонияликлар ҳам уни қўйиб юборишга рози ва уни парижликлар ҳужумчиси Неймарнинг трансферига қўшишга тайёр.\nТаъкидлаш лозимки, Коутиньога шунингдек, “Манчестер Юнайтед”, “Челси” ва “Ливерпуль” клубларидан ҳам таклифлар бор.\nМаълумот учун, “Барселона” Коутиньони 2018 йилнинг январида “Ливерпул”дан 145 млн еврога сотиб олган эди. Унинг каталонияликлар билан амалдаги шартномаси 2023 йилга қадар имзоланган. У ўтган мавсум 54та ўйинда майдонга тушди ва 11та гол ҳамда 5та голли узатмага муаллифлик қилишга эришди.\nКоутиньо Гризманн сабаб "Барселона"дан кетиши мумкин\n"Ливерпуль" Коутиньони ижарага олмоқчи\nАгент: "Барселона" Коутиньони сотмоқчи эмас


Талабни ўрганиб, импортни таҳлил қилиш янги лойиҳаларга йўл очади\nМамлакатимизда 6 май 2021 451\n24 та туманни қурилиш материаллари ишлаб чиқаришга ихтисослаштириш таклифини қўллаб-қувватланди.\nБугунги кунда энергия тежамкор қурилиш материаллар ишлаб чиқариш, инвестиция лойиҳаларни амалга ошириш ва тадбиркорларни қўллаб-қувватлашга катта эътибор қаратилмоқда. Мамлакатимизда 13 мингга яқин қурилиш материаллари ишлаб чиқарувчи корхона фаолият кўрсатаётган бўлса, улар томонидан тайёрланаётган материаллар сони 180 тадан ошди.\nВалюта бозорининг либераллашгани, бошқа давлатлар билан ҳамкорлик кенгайиб, маҳаллий ва хорижий инвесторларга кенг йўл очилгани, банк сектори ривожланиб, имтиёзли кредитлар кўпайганлиги сабабли қурилиш материаллари соҳасида ҳам ўтган беш йилда катта силжишлар рўй берди. Хусусан, 2016 йилдан 2021 йилгача 7 минг 385 та инвестиция лойиҳаси бўйича 5 миллиард 386 миллион доллар ўзлаштирилди. Шунингдек, юртимизда ишлаб чиқарилаётган маҳсулотлар турлари ҳам 2016 йилга қараганда 70 тага, корхоналар сони 12 ярим мингтага кўпайди.\nУлар томонидан керамик плитка, гипсокартон, шифер, цемент, оҳак, базальт арматураси, темир-бетон маҳсулотлари, безакли ойна, деворбоп ва норуда материаллар каби асосий турдаги қурилиш материаллари бўйича ички талабни тўлиқ қоплаш ва экспортга ушбу маҳсулотларни сотиш имконига эга бўлган ишлаб чиқариш қувватлари яратилди.\nЭътиборлиси, кейинги йилларда соҳани ислоҳ қилиш, корхоналар самарадорлиги ва салоҳиятини ошириш бўйича кўплаб ишлар амалга оширилди. Тармоқдаги ҳар бир корхона фаолиятини танқидий таҳлил қилиб, маҳсулотлар сифатини ошириш, энергия тежамкор, инновацион қурилиш материаллари ишлаб чиқариш ҳисобига таннархни пасайтиришга қаратилган йўналишлар аниқ белгилаб олинди.\nРақамларга мурожаат қиладиган бўлсак, 2016 йилда республикада қурилиш материаллари ишлаб чиқариш ҳажми 6 831,1 миллиард сўмни ташкил этган бўлса, 2020 йил охирига келиб, ушбу кўрсаткич 22 триллион сўмга етди. Яъни соҳадаги ўсиш суръати 2 ярим баробарга ортди. Жумладан, 2020 йил мабайнида 12,5 миллион тонна цемент (ўсиш 1,7 баробар), 56,5 миллион квадрат метр қурилиш ойнаси (7 баробар), 18 миллион квадрат метр керамик плиткалар (124 баробар), 650 минг дона сантехник буюмлари (5,2 баробар) ишлаб чиқарилди.\nКорхоналарда “рақамли технологиялар”ни қўллаш, инсон ҳаёти учун хавфли жараёнларда автоматизация даражаси ошириб борилаяпти. Қурилиш материаллари соҳасида янги йўналишларни ривожлантириш, бунга хорижий инвесторларни кенг жалб қилишга алоҳида эътибор қаратилди. Бунинг нтижасида экспорт ҳажми 2016 йилда 55,3 миллион доллар бўлган бўлса, 2020 йилга келиб 200 миллион долларни ташкил этди.\nЮртимизда кўплаб уй-жойлар, завод ва корхоналар, ижтимоий объектлар бунёд этилаётгани қурилиш материаллари, турдош маҳаллий саноат маҳсулотларига талабни оширмоқда.\nШу боис Президентимиз раислигида жорий йилнинг 30 апрель куни ҳудудларда маҳаллий саноатни ривожлантириш чора-тадбирлари муҳокамаси бўйича ўтказилган видеоселектор йиғилишида бу борадаги ишларни “ички талабни ўрганиш – импортни таҳлил қилиш – ресурс базасини аниқлаш – янги лойиҳалар ишлаб чиқиш” занжири асосида ташкил этиш зарурлиги таъкидланди.\nДавлатимиз раҳбари Қорақалпоғистон Республикаси ва вилоятларда 24 та туманни қурилиш материаллари ишлаб чиқаришга ихтисослаштириш таклифини қўллаб-қувватлади. Бу ҳудудлардаги мавжуд хомашё ва йирик заводлар инфратузилмасидан фойдаланиб, уларга яқин жойда янги корхоналар ташкил этишга эътибор қаратилади. Инфратузилмани яхшилаш учун бюджетдан қўшимча 400 миллиард сўм, геология ишларини амалга оширишга 100 миллиард сўм маблағ ажратилади.\nАйни пайтда қурилиш материаллари тармоғида умумий қиймати 5 миллиард долларлик мингдан зиёд янги лойиҳалар шакллантирилган. Бу орқали 25 мингдан ортиқ иш ўрни яратиш мумкин бўлади. Жорий йилда тасдиқланган Инвестиция дастурига асосан, соҳада умумий қиймати 3 миллиард 829,1 миллион доллар бўлган 175 та йирик истиқболли лойиҳа ўзлаштириш белгиланган. Бундан ташқари, ҳудудларни ижтимоий-иқтисодий ривожлантириш дастурлари доирасида ҳам инвестиция лойиҳалари амалга ошириш кўзда тутилган.\n“Ўзсаноатқурилишбанк” томонидан ушбу соҳадаги лойиҳалар учун 300 миллион долларлик кредит линияси очиш, банк филиалларидаги консалтинг марказлари орқали тадбиркорларга амалий ёрдам бериш таклифи билдирилган эди. Президентимиз йиғилишда бунга қўшимча, мазкур банк орқали давлат томонидан 200 миллион доллар ажратиш бўйича кўрсатма берди. Шу билан бирга, эндиликда янги турдаги қурилиш ва пардозлаш маҳсулотларини ишлаб чиқариш лойиҳаларига 15 миллиард сўмгача кафиллик бериладиган бўлинди. Бундай корхоналарга миллий валютадаги кредитлар бўйича Марказий банк ставкасидан 10 фоизгача ортиқ қисми ва хорижий кредитлар бўйича фоиз ставкасининг 50 фоизи қопланиши тадбиркорликни ривожлантириш, янги лойиҳаларга чўчимасдан киришиш имкониятини яратади.\nДемак, зиммамиздаги масъулиятли вазифалар аён. Имкониятлардан фойдаланиб, ишлаб чиқариш ҳажмини ошириш, янги лойиҳалар эвазига маҳсулот турларини кўпайтириб, импорт ўрнини тўлдиришимиз зарур. Бу борада энг самарали йўл – туман ё шаҳарга кириб келаётган импорт таркибини таҳлил қилиб, шу маҳсулотларни ҳудуднинг ўзида ишлаб чиқаришни йўлга қўйиш ҳисобланади. Чунки, сўнгги икки йилда 6 мингга яқин кўп қаватли уйлар қурилган бўлса, уларга ишлатилган материаллар 30 фоизгача четдан келтирилган. Ана шу материалларни босқичма босқич ишлаб чиқаришнинг ўзи салоҳиятимизни камида учдан бир баробарга оширади.\nЎз навбатида, ҳозирги кунда керамик плиткалар, сантехкерамика маҳсулотлари, гулқоғоз, қуруқ қурилиш аралашмалари, пишган ғишт, табиий тошдан ясалган пардозбоп плиталар, оҳак, полипропилен қувурлар, дераза ойнаси, фитинг каби маҳсулотлар экспорт қилинмоқда. Президентимиз томонидан берилган топшириқ ва кўрсатмаларни ўз вақтида бажариш бундай рақобатбардош маҳсулотлар турини бир неча баробар ошириш имконини ҳам беради.\n“Ўзсаноатқурилишматериаллари” уюшмаси раиси ўринбосари


Маҳалладошининг умрига зомин бўлган йигит узоқ муддатга қамалди\n00:45 / 24.07.2016\n2006 йил. Қашқадарё вилоятининг Шаҳрисабз туманидаги Мираки қўрғончасида истиқомат қилувчи Сарвар ўша куни қўрғончадаги мактабга бориб, жисмоний машқ қилган бўлади ва у ердан чиқиб дўконга киради. Бир шиша ароқни бўшатган Сарвар маст ҳолатда маҳаллада тарвуз сотаётганларнинг ёнига яқинлашади. У ерда беш-олти йигит гаплашиб ўтирган эди. Бу ҳақда “Ҳуқуқ” нашри ёзмоқда.\nБу пайтда унинг маҳалладоши, Чернобиль АЭС ҳалокатини бартараф этишда қатнашиб, соғлиғидан айрилган, 2-гуруҳ ногирони Раззоқ Мерганов қўйларини боқиб қайтаётган эди. Кайфи тароқ Сарвар уни кўриб, ёнига чақиради. Боласи тенги, буни устига ичган йигитга тенг келишликни ўзига раво кўрмаган Раззоқ Мерганов йўлида давом этади. Бундан ғазабланган Сарвар унга ташланади ва таёқ билан Раззоқ Мергановнинг бош-кўзига аралаш ураверади. Жабрдийданинг тинчиб қолганини кўрган йигит воқеа жойидан қочиб кетади. Олган жароҳатлари сабаб Раззоқ Мерганов жон таслим қилади.\nЖиноят ишлари бўйича Қашқадарё вилоят суди томонидан мазкур иш атрофлича кўриб чиқилиб, Шариповга 15 йил муддатга озодликдан маҳрум қилиш жазоси тайинланди.


Сурияда рус вертолёти ҳалокатга учради\n26 январ 2021, Тошкент вақти: 10:34\nКа-52 вертолёти (иллюстратив сурат).\nСурияда Россиянинг Ка-52 жанговар вертолёти ҳалокатга учради, бортдаги ҳар иккала учувчи ҳалок бўлди. Бу ҳақда “Новости” РАА Россия Мудофаа вазирлиги маълумотига таянган ҳолда хабар тарқатди.\nҲалокат Суриянинг шарқий ҳудудида режадаги парвоз чоғи содир бўлган. Учувчиларнинг жасадлари топилган ва Россия ҳарбийлари ерлашган аэродромга етказилган.\nДастлабки маълумотларга кўра, ҳалокатга техник носозлик сабаб бўлган бўлиши мумкин.\nЎтган ҳафта Сурияда Россиянинг Су-30 учоғи ҳалокатга учраши оқибатида икки учувчи ҳалок бўлганди.


Ўзбекистонда Ёшлар ҳуқуқлари бўйича жаҳон конференцияси бўлиб ўтади\nTASHKENT. Kazinform – 2021 йил 12-13 август кунлари Тошкент шаҳрида Ёшлар ҳуқуқлари бўйича жаҳон конференцияси бўлиб ўтади, деб хабар беради Kazinform UzAга асосланиб.\nУшбу халқаро анжуман Ўзбекистон Республикаси Президенти Шавкат Мирзиёевнинг БМТ Инсон ҳуқуқлари бўйича кенгаши 46-сессиясидаги нутқида илгари сурилган ва халқаро ҳамжамият томонидан қўллаб-қувватланган ташаббуси асосида ташкил этилмоқда.\nИнсон ҳуқуқлари бўйича Ўзбекистон Республикаси Миллий марказининг матбуот хизмати хабарига кўра, жаҳон анжумани гибрид шаклда, яъни офлайн ва онлайн тарзда ўтказилади. Нуфузли форумнинг очилишида БМТнинг Инсон ҳуқуқлари бўйича олий комиссари Мишель Бачелет, БМТ Бош котибининг Ёшлар ишлари бўйича элчиси Жаятма Викраманаяке, Парламентлараро Иттифоқ Бош котиби Мартин Чунгонг, ЕХҲТ Бош котиби Хельга Мария Шмидт ва бошқа халқаро ташкилотларнинг раҳбарлари сўзга чиқиши кутилмоқда.\nТошкент анжумани доирасида «СOVID-19» пандемияси ёшларнинг заиф гуруҳларига таъсир ўтказаётган ҳозирги шароитда навқирон авлоднинг ўз мамлакатлари ривожланишидаги иштироки;\n- ёшларнинг сифатли таълим олиш ва ишлаб чиқаришда банд бўлишга тааллуқли имкониятларини рағбатлантириш чора-тадбирлари;\n- ёшларнинг ўз ҳаёт тарзига таъсир ўтказадиган қарорларни қабул қилишда қатнашиши каби масалалар атрофлича кўриб чиқилади.\nИштирокчилар ёшларнинг ҳуқуқларини ҳимоя қилиш ва қўллаб-қувватлаш учун мавжуд халқаро механизмларни такомиллаштириш истиқболларини муҳокама қилади.


1 июнь – Халқаро болаларни ҳимоя қилиш куни – O'zbekiston Milliy paralimpiya qo'mitasi\nКелажак тарих билан бунйод этилади дейилганидек, ушбу кунинг ҳам ўз тарихи бор. Бу кунни айнан 1-июн санасида нишонлаши таклифи 1925-йил Женевада илгари сурилган ва 1950-йилдан эса1-июн Бирлашган Миллатлар Ташкилоти шафелигида бутун дунйода Халқаро болаларни ҳимоя қилиш куни сифатида нишонланиб келинади. Мазкур сананинг асосий моҳиятларидан яна бири унинг байроғида ҳам ўз ифодасини топган. Унда ер шари барчамизнинг умумий уйимиз хисобланса, атрофидаги болалар эса бахт-саодат учун бирлашганидан далолат беради. Ёзнинг биринчи куни дунёнинг деярли барча мамлакатларида келажагимиз эгалари учун турли концертлар, кўргазмалар, сайиллар, спорт мусобақалари ўтказилади. Истроҳат боғлари эса болаларнинг табассумлари билан гўёки мўжизалар дунёсига айланади. Мамлакатимизда ҳам ушбу байрам ҳар йили дилларда қувонч ила нишонланади. Сабаби Ўзбекистон – болажон юрт, халқимиз эса азалдан болажон халқ. Мустақилликнинг дастлабки йилларида Ўзбекистон қўшилган илк халқаро шартномалар қаторида Инсон ҳуқуқлари умумжаҳон декларациясидан сўнг айнан Бола ҳуқуқлари тўғрисида конвенция туриши ҳам бунинг яққол исботидир.\nПаралимпия шифокорлари халқаро илмий-амалий видеоконференцияда иштирок этмоқда


Ҳайдовчилик гувоҳномасини алмаштириш муддатини узайтириш таклиф этилмоқда\nАмалдаги тартибга кўра, эски ҳайдовчилик гувоҳномаси 2021 йилнинг 31 декабригача янгисига алмаштирилиши керак.\nНорматив-ҳуқуқий ҳужжатлар лойиҳалари муҳокамаси порталига эски ҳайдовчилик гувоҳномаларини янгисига алмаштириш муддатини тоифалаштирилган тарзда узайтиришни назарда тутувчи ҳукумат қарори лойиҳаси жойлаштирилди. Ҳужжат Адлия вазирлиги ҳузуридаги Давлат хизматлари агентлиги ташаббуси билан ишлаб чиқилган.\nВазирлар Маҳкамаси қарорига кўра, янги намунадаги миллий ҳайдовчилик гувоҳномасини алмаштириш муддати 2021 йил 31 декабрь кунига қадар белгиланган. Қарорга кўра, эски намунадаги миллий ҳайдовчилик гувоҳномалари ҳамда автомототранспорт воситаси рўйхатдан ўтказилганлиги тўғрисидаги гувоҳномалар 2022 йил 1 январдан бошлаб ҳақиқий эмас деб ҳисобланиши белгиланган.\nМуддат тобора кам қолаётгани ортидан сўнгги кунларда давлат хизматлари марказларида ҳайдовчилик гувоҳномасини алмаштириш учун ташриф буюрувчи фуқаролар оқими ошган, бу эса узун навбатлар ҳосил бўлишига сабаб бўлаётган эди.\nДавлат хизматлари агентлигининг маълум қилишича, бугунги кунда 5 793 000 нафар ҳайдовчиларнинг 3,6 миллион нафари ҳайдовчилик гувоҳномасини алмаштирган. 2 миллиондан ортиқ ҳайдовчи эса ҳали бунга улгургани йўқ. Аммо эски намунадаги миллий ҳайдовчилик гувоҳномаларининг барчасини жорий якунига қадар алмаштиришнинг жисмонан ва техник жиҳатдан имкони йўқ. Чунки ҳисоб-китобларга кўра, айни пайтда бир ойда 200 минг донагача ҳайдовчилик гувоҳномаларини алмаштириш мумкин.\nТаъкидланишича, мазкур қарор лойиҳасининг қабул қилиниши давлат бюджетидан қўшимча маблағлар ажратилишини талаб этмайди.


"Қор туфайли": Тошкентдан вилоятларга автобуслар қатнови бекор қилинди\nАввалроқ "Ўзгидромет" Тошкент вилоятида ҳаво ўзгариб туриши, кечаси ва эрталаб баъзи жойларда бироз қор ёғишини маълум қилганди.\nТОШКЕНТ, 19 ноя - Sputnik. Ноқулай об-ҳаво шароити сабабли 19 ноябрь санасидаги Тошкентдан қатнайдиган барча шаҳарлараро автобус қатновлари бекор қилинди. Бу ҳақда "Тошкент автовокзали" матбуот хизмати хабар берди.\nҚўшимча маълумотлар билан (71) 207-87-00 телефон рақами орқали танишиш мумкин.\nАввалроқ "Ўзгидромет" Тошкент вилоятида ҳаво ўзгариб туриши, кечаси ва эрталаб баъзи жойларда бироз қор ёғишини маълум қилганди. Таъкидланишича, Ўзбекистонда 18 ноябрда бошланган ноқулай об-ҳаво шароити яна икки кун давом этиши мумкин.\n19 ноябрда эса маҳаллий вақт билан соат 08:00 дан; 20 ноябрь соат 08:00 гача Чимён тоғ зонаси (денгиз сатҳидан 2000м баландлик)да қор кўчки хавфи эълон қилинган.


29 сентябрь оқшомида «Ўзбекистон анжуманлар» саройида Тошкент халқаро кинофестивали доирасида турк киноси кунлари қаҳрамонлари билан ижодий кеча бўлиб ўтди.\nТуркия киноижодколари «Ипак йўли дурдонаси» кинофестивалига олиб келишган фильмлари ҳақида маьлумот беришди. Сўнг «Ўзбеккино» бош директори сўзга чиқиб, ташриф буюрган меҳмонларга ўз миннатдорчилигини билдирди, турк ва ўзбек киночилигидаги муштаракликни таъкидлаб ўтди.\nУчрашувга ташриф буюрган машҳур турк актер ва актрисалари саҳнага таклиф этилиб, эсдалик совғалари билан тақдирланди, эҳтиром сифатида гулдасталар тақдим этилди. Жаҳон таниган киноюлдузлар Ўзжан Дениз, Мелиса Асли Памук, Сезан Зенген, Дилан Дениз, Октай Кайнарджа ва яна кўплаб таниқли санъаткорлар мухлислар олқишлари билан кутиб олинди.\nЎз ўрнида машҳур санъаткорлар ҳам меҳмондўст ўзбек халқига ўз миннатдорчилигини билдирди:\nЎзжан Дениз, турк актери:\nСизларга каттадан катта ташакурлар билдираман, анжуман келгусидаги асарлар, ҳамкорликлар учун ажойиб туртки бўлади.\nКечага келган тошкентлик мухлислар ва хорижий мухлислар турк миллий таомлари ва ширинликлар билан меҳмон қилинди.\nАйтиш жоизки, мазкур кинофестиваль сўнггида икки давлат ўртасида ҳамкорлик шартномаси тузилиши кутилмоқда. «Жаҳон мамлакатлари киноси кунлари» доирасида Россия, Ҳиндистон каби бир неча давлатларнинг ҳам кино кунларига старт берилади.\nНашр санаси: 30-09-2021


Инвестиция ва шаҳарсозлик лойиҳалари билан танишилди\nПрезидент Шавкат Мирзиёев 12 апрель куни Тошкент шаҳрида амалга ошириладиган инвестиция лойиҳалари тақдимоти билан танишди.\nТошкент шаҳрида 2021-2023 йилларда умумий қиймати 10,7 миллиард долларлик 1390 та инвестиция лойиҳасини амалга ошириш ва қарийб 98 мингта иш ўрни яратиш режалаштирилган. Жумладан, жорий йилда жами 4,1 миллиард доллар инвестицияларни ўзлаштириш белгиланган.\nБиринчи чоракда пойтахтда 1,8 триллион сўмлик 130 та лойиҳа ишга туширилди ва 2 мингга яқин иш ўрни яратилди. Жумладан, саноат йўналишида 55 та, хизмат кўрсатиш соҳасида 63 та, уй-жой қурилишида 12 лойиҳа амалга оширилди.\nТақдимотда йил якунига қадар амалга оширилиши мўлжалланган лойиҳалар тўғрисида маълумот берилди. Мисол учун, Мирзо Улуғбек туманида йилига 110 минг тонна металлдан қуйма пўлат, арматура, угольник, швеллер каби қурилиш материаллари ишлаб чиқарувчи корхона ташкил этилади ва 200 та янги иш ўрни яратилади.\nЙил якунига қадар қиймати 30 триллион сўмдан зиёд 847 та лойиҳани амалга ошириш ва қарийб 36 мингта иш ўрни яратиш кўзда тутилган.\nБундан ташқари, Тошкент шаҳрида 2021-2023 йилларда 3 миллиард долларлик экспорт режалаштирилган. Жорий йилнинг ўзида умумий қиймати 800 миллион доллардан зиёд бўлган саноат маҳсулотлари, қарийб 70 миллион долларлик мева-сабзавотни экспорт қилиш кутилмоқда.\nДавлатимиз раҳбари режалаштирилган кўрсаткичлар билан чегараланмасдан, қўшимча лойиҳаларни кўпайтириш, экспорт таркибини диверсификация қилиш ва ҳажмини ошириш бўйича кўрсатмалар берди.\nТақдимотда, шунингдек, Андижон шаҳри яқинида қурилиши режалаштирилган “Янги Андижон” турар жой массивининг бош режаси ҳақида ҳам маълумот берилди.\nАндижон - мамлакатимизда аҳоли энг зич жойлашган шаҳарлардан. Шаҳарнинг ўзида ривожланиш учун бўш жой йўқ.\nУмумий майдони қарийб 4 минг гектар бўлган янги шаҳарнинг бош режасига кўра, у 1439 гектар турли қурилмалар, яъни уй-жой, савдо масканлари ва кичик саноат зонаси, 1820 гектар яшил ҳудуд, 223 гектарлик хизмат кўрсатиш ҳудуди ва 499 гектар йўллардан иборат бўлади.\nЭнг муҳими, бу массив аҳоли уйлари бўлмаган, қишлоқ хўжалигида фойдаланилмайдиган бўш майдонда барпо этилади. Турар жой массиви қурилиши натижасида 411 минг нафар аҳоли яшаши мумкин бўлган янги шаҳарча пайдо бўлади.\nПрезидент лойиҳа билан танишиб, уй-жойларни пухта ва сифатли лойиҳалаштириш, уни амалга оширишда маҳаллий мутахассисларнинг салоҳиятидан унумли фойдаланиш, унда имкон қадар кўпроқ яшил ҳудудлар, боғ ва хиёбонлар ташкил этилишини, аҳолининг дам олиши ва меҳнат қилиши учун қулай шароитларни назарда тутиш бўйича топшириқлар берди.


Рамазон ойида баданий ибодатлар билан бир қаторда ижтимоий соҳада ҳам кўплаб эзгу амаллар бажарилади, молиявий ибодатлар амалга оширилади. Жумладан, бу ойда меҳр-мурувват, хайр-саховат ишлари янада ривож олади. Кишилар бу ойда бошқа ойлардагига қараганда саховатпешаликни кўпроқ намойиш қилиб, бева-бечоралар, мискин ва камбағаллар ҳолидан хабар олиб, жамиятнинг бу тоифасига ҳам алоҳида эътибор берилишини таъминлайдилар. Қайси жамиятда бева-бечоралар, камбағал ва мискинлар, заиф кишилар ҳолидан хабар олинар, уларнинг моддий ва маънавий таъминоти бекаму-кўст қилинар экан, ўша жамиятнинг тинчлиги бардавом бўлади, иқтисоди ва бошқа соҳалари ривож топади. Зеро ўша бечораҳол кишилар яхшилик қилган шахс ёки ташкилот ҳаққига дуо қилади. Бу дуо Аллоҳ даргоҳида қабул қилинади.\nРамазондаги хайр-саховат ишлари турли кўринишлари қилиниши мумкин. Масалан, кам таъминланган оилаларга моддий томондан ёрдам қилиш, қаровсиз қолганлар, хусусан боқувчисини йўқотган оилалар, бемор ва қариялар ҳолидан хабар олиш мумкин. Ёки кишилар ҳожати тушадиган нарсалар, масалан, кўчаларни асфалт қилиш, кўприк ва керакли биноларни қуриш, қайта таъмирлаш ишлари ҳам саховатпеша инсонлар томонидан амалга оширилади. Бу ишлар йил бўйи қилиниши яхши. Аммо муборак Рамазон ойида бундай эзгу ишларга алоҳида эътибор қаратиш лозим саналади.\n/ Рамазон саховат ойи


Россиянинг Сурияда ИШИД устидан ғалаба эълон қилгани «бемаънилик» деб ҳисобланмоқда\nКузатувчиларнинг эътироф этишича, Россиянинг «Ироқ ва Шом ислом давлати» устидан эълон қилган ғалабаси сиёсий найрангдан бошқа нарса эмас.\n7 декабрь куни Россия мудофаа вазирлиги ИШИДни Суриядан қувиб чиқариш бўйича миссия ўз ниҳоясига етгани ва мамлакат ушбу гуруҳдан «буткул озод этилгани» ҳақида эълон қилди.\n«Россия қуролли кучлари Суриядаги ИШИД террорчилик ташкилотига мансуб қуролланган гуруҳларини енгиш мақсадига эришди», деди катта ҳарбий зобит Сергей Рудской. У Россия ҳарбий кучлари Суриядан олиб чиқилишини эълон қилди.\nРоссия президенти Владимир Путин Москвадаги Кремль саройининг Авлиё Георгий залида Суриядаги ҳарбий операцияларда қатнашган аскарлар билан учрашмоқда, 2017 йил, 28 декабрь. Ўша ойнинг ўзида Россия Сурияда ИШИД устидан ғалаба қозонганини эълон қилган, бу даъво кўпчилик томонидан инкор этилганди. (Кремль)\nСурия аскарлари мамлакат шимоли-шарқидаги Ҳасаке шаҳрида АҚШ томонидан ўтказилган тренинг дастурининг битирув маросимида қатнашмоқда, 2018 йил, 20 январь. Ушбу ўқув дастури ИШИДдан қайтариб олинган ҳудудларни назорат қилиш учун хавфсизлик кучларини шакллантиришга қаратилган. (Делил Сулейман/AFP)\n«Сурияда ИШИД назорати остида бўлган бирорта ҳам қишлоқ ёки туман қолмади. Сурия ҳудуди ушбу террорчилик ташкилоти жангариларидан бутунлай озод қилинди», деди у.\nАммо ИШИД Суриянинг айрим ҳудудларида маҳкамланиб олган ва ҳукумат, Россия ҳамда Ироқ назоратида бўлган янги ерларни эгаллаган.\nЯқинда олинган маълумотларга кўра, Сурияда ИШИД яксон этилмагани аниқ, дейди террорчи гуруҳлар бўйича мутахассис, мисрлик собиқ генерал-майор Яҳё Муҳаммад Али.\n«Бу Россия ўтган йил охиридан бери таъкидлаб келаётган гап-сўзларнинг акси. Ўшанда улар катта тантана билан ИШИД устидан ғалаба қозонганларини ва Россия ҳарбийларининг миссияси якунланганини эълон қилишганди», деди у.\n«ИШИД жангарилари, ҳақиқатан ҳам, Сурия ва Россия кучлари билан тўқнашган ерларидан бошқа ҳудудларга кўчиб ўтишган, аммо улар кейинчалик қайтиш учун бу ерларни вақтинча тарк этганлар», дейди Али.\n«Бу Ал-Раққада бўлгани каби, ҳаво ҳужумлари натижасида ИШИД жангарилари енгилгани ёки йўқ қилинганини эмас, балки чекинишга мажбур бўлганидан дарак беради», деди у.\nИШИД устидан ғалаба уни ўз назоратидаги ҳудудлардан қувиб чиқариш билан чекланмайди, дейди Сурия демократик кучлари зобити Фарҳод Хўжа.\nБу – миналар ва портловчи моддаларни олиб ташлаш, аввал ИШИД назоратида бўлган ва ҳозирда Сурия режимига қарашли ҳудудларни қўллаб-қувватлаш каби бошқа операцияларга ҳам боғлиқ, деб интервью берди у Дияруна нашрига.\n«Ушбу ҳудудларда, ИШИДни йўқ қилиш бўйича шиддатли тўқнашувларга қарамай, ҳаёт нормал ҳолатга қайтмоқда ва кўчиб кетган одамларнинг кўпчилиги ортга қайтган», деди у ва қайта таъмирлаш ишлари олиб борилаётгани ҳамда коммунал хизматлар тикланаётганини қайд этди.\n«Россиянинг Сурияда ИШИД устидан ғалаба қозонгани ҳақидаги иддаолари қуруқ сафсата», деди Суриялик журналист Муҳаммад ал-Абдуллоҳ.\nМен русофоб ёки Путинга қарши одам эмасман, аммо менимча Путин гўёки «глобал ёвузлик» устидан «тўла ғалаба» қозонганини даъво қилган кичик Бушнинг хатосини такрорламоқда! Путиннинг саъй-ҳаракатлари билан Россиянинг Суриядаги ҳарбий миссияси аниқ омадсизликка дучор бўлади – Россияни провокациялар, ташкиллаштирилган «халқаро можаролар» билан эзиб юборишади, Чеченистон ва Жанубий Осетиядаги унутилган «афғон синдроми»дан кейин асабларини таранг қилишади, натижада «Газпром-Роснефт»нинг умрбод ходими раҳнамолигидаги Кремль фоҳишалари Асад ва Суриялик иттифоқчиларини битта қўймай тутиб беришади! Ўшанда уларнинг асосий муаммоси бу ишнинг оқибатларни таҳлил қилиш ёки ИШИДнинг қайта тирилиши эмас, балки душман тупурган нарсаларни дипломатик йўл билан, чиройли тарзда ютиш ва «бошни баланд кўтарган ҳолда» кетиш бўлади. Ундан кўра, қандайдир алавийлардан бўлган Асадни топшириб қутулган яхшироқ эмасми? Бир пайтлар ўртоқ Хеннекер ва Живков, Ярузельский ва Нажибулла ҳам шу тарзда сотилган эдику? Чеченистонда гантамирчиларни ҳам сотиб беришганди. Қонга беланиб ётган Донбассдан шармандаларча воз кечаётганлари каби, балки бутун «рус дунёсини» топшириб юборишар? Наҳотки Асад Заҳарченкодан содиқроқ ва яқинроқ бўлса? Шу ишлардан сўнг ҳам Россиянинг иттифоқдоши йўқ деб хафа бўлишадими? Бундай сотқинлик тарихда бўлган эмас. Қримнинг қулупнайларига тўйиб олган Путиноидларга санкциялардан иборат тонналаб «аччиқ қалампир» берилди. Уларнинг оёқ-қўллари нефть долларлари билан боғлаб ташланган, ўз бойликларини эса душманнинг маконида сақламоқдалар. «Rus? sdafaysa»\nРоссия ва Эронни Сурияда муқаррар тўқнашув кутмоқда\nИкки мамлакат ҳам ўзининг иқтисодий ва сиёсий манфаатларини кўзлаган ҳолда Сурияда узоқроқ муддат қолишни истайди.


“ЎЗБЕККИНО” МИЛЛИЙ АГЕНТЛИГИ ТОМОНИДАН ЎТКАЗИЛГАН МАТБУОТ АНЖУМАНИДАН! 30.03.2018 07:11\nКуни кеча Матбуот марказида «Ўзбеккино» Миллий агентлиги томонидан “Миллий киноматографияни ривожлантириш борасида олиб борилган ишлар” мавзуидаги Матбуот анжумани бўлиб ўтди.\nМатбуот анжуманида 2017 йил ҳамда, 2018 бошидаги “Ўзбеккино” Миллий агентлиги фаолияти ҳақида сўз борди.\n2017 йил бошқа ижтимоий соҳалар қаторида киноматографияда ҳам улкан ўзгаришлар даври бўлди. Ўзбекистон Республикаси Президентининг 2017 йил 7 августдаги “Миллий киноматографияни янада ривожлантириш чора-тадбирлари тўғрисида”ги ПҚ-3176-сонли қарори соҳада тубдан бурилиш ясади. Ушбу қарор ижросини таъминлаш мақсадида соҳада бир қатор ислоҳотлар ўтказилди.\nДавлатимиз Раҳбари томонидан ўтган йилнинг 3-августида ижодкор зиёлилар вакиллари билан ҳамда, 29-декабрда “Ўзбеккино” Миллий агентлиги раҳбарлари билан ўтказилган йиғилишларида соҳа ривожига катта эътибор қаратилди.\n“Ўзбеккино” Миллий агентлиги томонидан жорий йилнинг биринчи чораги мобайнида Давлат буюртмаси асосида 11 та бадиий, 5 та мультипликацион, “Зумраша” болалар юмористик киножурналнинг 2 та тўплами, 11 та ҳужжатли ва илмий-оммабоп фильмлар ишлаб чиқариш жараёнига туширилди.\nШу кунга қадар нодавлат киностудиялар томонидан агентликка фуқаролар ва турли студиялардан жами 30 та бадии, 25 та ҳужжатли ва 8 та мультфильм сценарийси тақдим этилди. 5 маротаба Бадиий кенгаш йиғилиши ўтказилди.\nНодавлат студиялар томонидан Агентликка қилинган мурожаатларга биноан, Республика Кинарбоблари ижодий уюшмаси ишчи гуруҳи томонидан 19 та фильм кўриб чиқилган бўлиб, улардан 2 тасини яхшилаш бўйича амалий тавсиялар берилди, 2 таси эса давлат кинотеатрларида намойиш этишга тавсия этилмади.\n“Ўзбекфильм” АЖ да ишлаб чиқаришга туширилган “Узвийлик”, “Ғилдиракли уй”, “Довюрак ошпаз” номли мультфильмларнинг суратга олиш ишлари давом эттирилмоқда. “Кенжа ботир-2”, “Матизнинг саргузаштлари” мультипликацион фильмлари ишлаб чиқаришга туширилди.\nЎтган давр мобайнида Агентликда Ўзбекистоннинг Туркманистон Республикасидаги элчиси А.Қўчқоров, Европа Иттифоқи делегациясининг Ўзбекистондаги ваколатхонаси сиёсат, матбуот ва ахборот бўлими мудири Р.Дарский, Польша Республикасининг Ўзбекистондаги элчиси ўринбосари Т.Колат, Чехия Республикасининг Ўзбекистондаги элчиси .Сиро ва унинг ўринбосари М.Поспишилова ҳамда Словакия Республикасининг Ўзбекистондаги элчиси П.Урбан билан учрашувлар ўтказилди.\nҚирғизистоннинг “Дан” продюсерлик маркази билан машҳур ёзувчи Чингиз Айтматовнинг 90 йиллигини нишонлаш чора-тадбирлари доирасида адибнинг “Сарвқомат дилбарим” асари асосида бадиий фильмни ҳамкорликда суратга олишга келишилди.\nҲиндистоннинг “Emmay Entertainment” продюсерлик компанияси ва “Star TV” телеканали билан Заҳириддин Муҳаммад Бобур ҳаёти ва ижодига бағишланган кўп сериали фильмни суратга олиш бўйича музокаралар бошланган. Жорий йилнинг 23 февралидан 26 февралгача Ҳиндистоннинг «3rd Rock Multimedia» продюсерлик компанияси директори Р.Сури ташриф буюриб, Ўзбекистоннинг Тошкент, Андижон ва Самарқанд шаҳарларида ҳинд актёрлари иштирокида мусиқий клипларини суратга олиш ишлари ўрганилди. Жорий йилнинг 25 февралидан 1 мартига қадар, Ҳиндистоннинг «Dilmaz Agastyaa Productions Private Limited» кинокомпанияси Ҳиндистоннинг собиқ Бош вазири Лаъл Баҳодур Шастрининг ҳаётига бағишланган қисқа метражли фильмни суратга олиш ишларини олиб бориш учун ташриф буюрди. Фильмнинг 2 та лавҳаси Тошкент, Тошкент вилояти ва Самарқанд шаҳарларида суратга олиняпти.\nАйни пайтда Ўзбекистон Ёшлар Иттифоқи билан биргаликда 2018 май ойида Францияда ўтказиладиган нуфузли Канн Халқаро Кинофестивалида Ўзбекистон павильонини ташкил этиш, унда фильмлар билан иштирок этиш борасида тайёргарлик ишлари амалга оширилмоқда.\nАгентлик бош директорининг биринчи ўринбосари Ш. Ризаев Россия Федерациясининг Қозон шаҳрида 21-26 март кунлари бўлиб ўтган туркий халқлар кинофестивалида иштирок этди. Фестиваль ўзбек режиссёри Қамара Камалованинг “Йўл бўлсин” фильми билан очилди.\n“Ўзбеккино” Миллий агентлиги ва Япониянинг “Loaded films” кинокомпанияси ўртасида қўшма фильм ишлаб чиқариш бўйича ҳамкорлик Меморандуми имзоланди.\n“Ўзбеккино” Миллий агентлиги ва Хитой Халқ Республикасининг “Chine film promotion” кинокомпанияси ўртаси ҳамкорликда фильм ишлаб чиқариш бўйича келишувга эришилиб, ҳамкорлик Меморандумини имзолаш бўйича ҳужжатлар лойиҳаси тайёрланмоқда.\nИлк маротаба ҳужжатли фильмлар тақдимоти жорий йилнинг 27 март куни “Алишер Навоий” номли киносаройда ўтказилди. Тақдимотда “Юнус Ражабий” (Мақом мулкининг султони), “Қалб амри” (Хожа Убайдуллоҳ Аҳрор) ва “Кўпкарини соҳинган тулпор” фильмлари намойиш қилинди ва фильмлар ижодкорлари билан учрашув ўтказилди.\nТошкент шаҳридаги “Алишер Навоий” номидаги киносарой ҳамда, Самарқанд шаҳридаги “Шарқ юлдузи” кинотеатрида ташкил қилинган Ретрозалларда ўзбек киноси дурдоналари мунтазам намойиш этиб борилмоқда.\nМатбуот анжуманида ОАВ вакиллари ўзларини қизиртирган барча саволларга «Ўзбеккино» Миллий агентлиги Раҳбарияти томонидан жавоб олишди.


Ўзбекистонда ВИЧ юқтириш ҳолларининг олдини олиш учун ҳукумат нима қилмоқда? - BBC News O'zbek\nЎзбекистонда ВИЧ юқтириш ҳолларининг олдини олиш учун ҳукумат нима қилмоқда?\nБугун жахон бўйлаб ОИТСга қарши кураш куни. Бирлашган Миллатлар кўрсаткичларига кўра, жаҳон бўйлаб ВИЧ юқтириш ҳоллари камайган, бироқ Шарқий Оврўпо ва Марказий Осиёда ОИТСга боғлиқ касалликлар билан оғриб ўлаётганлар сони ўтган ўн йиллик ичида кескин ошган.\n2001 йилда ОИТС билан оғриб ҳаётдан кўз юмганлар сони бу минтақаларда умумий ҳисобда 7800 бўлган бўлса, 2010 йили 89500га етган.\nБу йил Жаҳон ОИТС кунининг шиори "Нолга етиш" деб номланади. Унга биноан юқиш ҳоллари, камситиш ва ўлим ҳолларининг нолга туширилиши режаланган.\nЖаҳон бўйлаб ВИЧ юқтирган инсонлар сони ўтган йили 34 миллион экани қайд қилинган.\nВИЧнинг ОИТСга айланмаслиги учун илм-фан соҳасида кўплаб ижобий қадамларга эришилган.\nЎзбекистонда мазкур касаллик жамият орасида очиқча муҳокама қилинмайдиган "табу" мавзулардан бўлиб қолмоқда.\nВИЧ билан оғриган инсондан оиласи ва яқинлари воз кечиши, ишидан қувилиши, ҳамда яккаланаши ва камситилиши ҳоллари кўп учрайди.\n"Касаллик ҳоллари ўсмаяпти"\nТошкентдаги ОИТС маркази директори муовини Ғуломжон Ражабовнинг Би-би-сига айтишича, Ўзбекистонда ҳукумат ВИЧ ҳолларини озайтиришга бел боғлаган. У касалланганлар сони ўсаётганини рад қилади.\nImage caption Ўзбекистонда Максим Поповнинг ВИЧга қарши курашиши туфайли қамоққа олиниши кескин халқаро танқидларга сабаб бўлган\n"Охирги икки йилда Ўзбекистонда (ВИЧни юқтиришга оид) вазият барқарорлашган. 2010 йилда 2009 йилга қараганда бу касалликни юқтириш 12%га камайган. Бу йил эса ўтган йилгига қараганда 15%га камайган", дейди у.\nЖаноб Ражабовга кўра, жамиятдаги камситиш ҳолларини йўқотишнинг ягона йўли одамлар орасида бу касалликдан огоҳликни оширишдир.\n"Бу касалликка дучор бўлган одамлар билан мулоқотда бўлганда, бу касаллик оддий мулоқот йўли билан юқмаслигини аҳоли қанча яхши билса, дискриминация ва стигма каби муаммоларнинг олди олинади", дейди у.\nБироқ, Ўзбекистонда талабалар ва мактаб ўқувчилари орасида жинсий тарбия олиб борилмайди. Ғарбда жинсий тарбия таълимлари доирасида юқумли касалликлар ҳақида ҳам бериладиган маълумотдан ўзбек ёшлари баҳраманд эмаслар.\nЖаноб Ражабов Ўзбекистонда ёшларга ота-оналари орқали маълумот берилишини айтади.\n"Ўзбек менталитетини биладиган бўлсангиз, ёшларга ота-оналарга бериладиган материал, улар билан ишлаш орқали таъсир қиламиз. Тиббий ходимлар фаол равишда уйларга юриб, ота-оналарга тушунтиришмоқда, қадриятларимизни ҳисобга олган ҳолда мактабларда ўқув материаллари орқали болаларга билим ва ахборот етказилмоқда", дейди мутахассис.\n2009 йилда Тошкентда психолог ва "Изис" нодавлати ташкилоти раҳбари Максим Попов бошқа қатор айбловлар орасида "вояга етмаганларни антисоциал йўлга жалб қилган"ликда айбланиб 7 йилга қамалганди.\nБу айбловга унинг ВИЧни олдини олиш, хусусан контрацепция турларидан фойдаланишни изоҳлаб берувчи варақаларни тарқатгани сабаб бўлган.


Қуддуснинг ал-Ақсо масжиди яқинидаги тартибсизликлар фонида ёнғин келиб чиқди (видео) - Daryo\n13:10, 11.05.2021 15735\nШарқий Қуддусда фаластинликлар ва Исроил полицияси ўртасида тўқнашувлар давом этаётган ал-Ақсо масжиди олдидаги дарахт ёниб кетди. Бу ҳақда Reuters хабар берди.\nХабарга кўра, ёнғин тезда ўчирилиб, масжидга ҳеч қандай зарар етказилмаган. Исроил полициясининг баёнотига кўра, ёнғин келиб чиқишига петарда сабаб бўлган. Полиция вакили ўша пайтда Исроил хавфсизлик кучлари шовқин тарқатувчи гранаталар улоқтирганми ёки йўқлиги ҳақида аниқ айтмади.\nАл-Ақсо масжиди ҳудудида Исроил полицияси ва фаластинликлар ўртасида тўқнашувлар 7 май, жума кунидан бери давом этмоқда. Тўқнашувлар натижасида бир неча юз киши жабрланди. Қарама-қаршиликлар Қуддус шарқидаги бир нечта фаластинлик оилаларни уйларидан ҳайдаб чиқариш тўғрисидаги суд қароридан кейин бошланди.\n10 май куни Маъбад тоғидаги ал-Ақсо масжидида полиция билан тўқнашувларда 280 га яқин фаластинлик жароҳат олгани ҳақида хабар берилди. Қизил ярим ойнинг сўнгги маълумотларига кўра, тўқнашувлар натижасида 395 фаластинлик жароҳат олган, улардан 263 нафари касалхонага ётқизилган.\n«Тартибсизлик фонида Ғазо секторидан Қуддусга еттита ракета отилган, улардан бири ‘темир гумбаз’ ҳаво ҳужумидан мудофаа тизими томонидан уриб туширилган, қолганлари эса аҳоли яшамайдиган жойда портлаган», — деб ёзади The Times of Israel. Газетанинг ёзишича, ҳужумлар учун жавобгарликни «Фаластин исломий жиҳоди» террорчилик гуруҳи ўз зиммасига олган.\n20:08, 10.09.2021 162522\n11:16, 14.09.2021 84144\n08:30, 29.08.2021 66114\n18:30, 24.09.2021 82142\n22:37, 24.09.2021 65190\n12:27, 25.09.2021 63884


«Солиқ ва божхона хабарлари» газетасининг 2014 йил 4 март 9-сони - Gazeta.Norma.uz\n«Солиқ ва божхона хабарлари», №9, 2014й. 4 март\n«Тадбиркор аёл» Ўзбекистон ишбилармон аёллар ассоциацияси Марказий Осиёдаги энг дастлабки аёллар нодавлат нотижорат ташкилоти ҳисобланади.\nЖиззах вилоят давлат солиқ органларида масъулиятли лавозимларни эгаллаб турган ходимларнинг кўпчилигини хотин-қизлар ташкил этади.\n«Тошкент-Аэро» ИБКнинг Даромадлар ва божхона қиймати бўлими бошлиғи, божхона хизмати подполковниги, «Ўзбекистон Республикаси Қуролли Кучларига 15 йил» эсдалик нишони совриндори Альбина Аҳмедова билан суҳбат.\nКорхонамиз автомашиналарга техник хизмат кўрсатиш билан шуғулланади. Техник хизматларга ҳисобварақ-фактура ёзамиз, сарфлаш материалларини эса бажарилган ишлар далолатномасида кўрсатамиз. Биз уларга ишончнома талаб қилишимиз керакми?\nМЧЖ муассис – жисмоний шахс яшайдиган жойда рўйхатдан ўтказилган, мазкур жисмоний шахс Яккасарой туманида ер солиғи тўловчисидир. Жамият Ҳамза туманида ишлаб чиқариш жойини ижарага олган. ЯСТ энг кам миқдорининг маълумотнома-ҳисоб-китобида муассис участкасининг майдонини кўрсатиш керакми?\n«Барча тегишли тўловлар тўғри ҳисобланганми?». Бу саволга жавоб беришга компания фаолиятининг солиқ шарҳи (аудит) ёрдам беради.\nСолиқ маслаҳатчиларининг малакасини ҳар йили ошириш солиқ маслаҳати беришнинг мажбурий шарти ҳисобланади.\nАмалиётда жамият уставида иштирокчилар умумий йиғилиши (жамиятнинг кузатув кенгаши)нинг, мисол учун жамият мол-мулки қийматининг 25%и (+1 сўм) эмас, балки 15–20%и ва ундан кам қийматининг дастлабки маъқулланишини талаб қиладиган йирик битимнинг кам миқдори назарда тутилган бўлади. Маъқуллашни талаб қиладиган йирик битим миқдорининг устав билан бундай камайтирилиши қанчалик тўғри?\nЯгона ижтимоий тўловни ҳисоблаш базаси ходимларга тўланган иш ҳақидан келиб чиқадими ёки автотранспорт воситалари сониданми? Текширув тугаганидан кейин 10 кун ўтгач, янги далолатномани рўйхатга олмасдан ижрога қаратиш мумкинми?\nШунингдек, корхонамиз ўзи ишлаб чиқарган маҳсулотни нақд пулсиз ҳисоб-китоб бўйича улгуржи сотувчиларга реализация қилмоқчи бўлса, корхонамизга улгуржи савдо қилиш ҳуқуқи учун лицензия керакми?\nКасаба уюшмасига аъзолик бадаллари ҳисобидан харид қилинган болаларнинг соғломлаштириш лагерлари, санаторий ва дам олиш зоналарига йўлланмалар, аттракционлар, кўнгилочар томошаларга кириш чипталари, шунингдек болаларга байрам совғаларининг қийматига даромад солиғи солинадими?\nЎзим пенсионерман. Менинг уйимга пенсионер ҳисобланмиш хотиним ҳам рўйхатга олинган. Мен уйимга тегишли участкам учун ер солиғи тўлашим керакми ёки йўқми?\nБизга қарз берган МЧЖ корхонамизнинг таъсисчиларидан бири бўлиб, энди у ўзига тегишли қарз фоизларини бизнинг устав фондимизга киритишга, яъни корхонамизнинг устав фондини кўпайтиришга қарор қилди. Ушбу фоизлардан 10%ли солиқнинг ушланиши лозим бўладими?\nШартномада ўзимиз ишлаб чиқарган маҳсулотни экспортга таннархидан паст нархда реализация қилиш тўғрисида келишилган. Бизнинг ҳолда реализация қилиш нархи билан таннарх ўртасидаги фарққа ЯСТ солиниши лозимми?\nКасса китоби ҳамда тегишли кирим ва чиқим касса ордерларини тўлиқ қоғозда чиқариш шартми ёки қоғоз ифодаловчиларида уларнинг корешоклари ва чекларини сақлаш етарли бўладими?\nБиз воситачилик хизматларини кўрсатиб, товарларни баланс¬га воситачилик шартномаси асосида қабул қилиб оламиз ва кейин уларни реализация қиламиз. Бунда комитент томонидан товарлар реализация қилинишини акс эттирувчи бухгалтерия ёзувлари қандай бўлади?\nХизмат нархларини АҚШ долларида белгилайдиган уяли алоқа операторлари билан ҳисоб-китоб қилганда умумбелгиланган солиқларни тўловчи корхонада курс фарқлари юзага келадими ва улар бухгалтерияда қандай ифодаланади?\nХодимга тегишли бўлган асбоб-ускунадан фойдаланганлик учун биз ва ходимда солиқ оқибатлари юзага келадими? Агар юзага келса, уларни бухгалтерия ҳисобида қандай акс эттириш лозим?\nКорхонамиз инкассация бирлашмаси билан нақд пул тушумини топширишга доир шартнома тузиши шартми? Биз нақд пул тушумини хизмат кўрсатувчи банкка ўзимиз олиб бориб топширсак бўлмайдими? Ушбу операцияларни бухгалтерияда қандай ёзувлар билан акс эттирсак, тўғри бўлади?\nАмерикаликлар ўз пулларида фақат дунёдан кўз юмган президентлари ва жамоат арбоблари суратларини акс эттиришни маъқул деб биладилар. Бу тасодиф эмас.\nУшлаб қолинган қадимий ашёлар республиканинг турли музейларига, шу жумладан мамлакатимизнинг энг машҳур хазиналаридан бири – Нукусдаги И.Савицкий номидаги Санъат музейига беғараз топширилади.\nРоссиядан маҳсулот харид қиламиз, уни ишлаб чиқарувчи завод қоғоз қутичаларда (ТИФ ТН коди 4819 10 000 0) ўраб-жойлаш ниятида. Биз идишга фитосертификат расмийлаштиришимиз керакми? Ушбу масала қайси меъёрий ҳужжат билан тартибга солинади? Божхонадан ўтказиш чоғида МДҲ мамлакатларининг карантин рухсатномалари кучга эга бўладими?\nДавлат божхона қўмитасида ўтказилган навбатдаги маънавий-маърифий тадбир 1 март – Халқаро гиёҳвандлик ва гиёҳванд моддалар билан савдо қилишга қарши курашиш кунига бағишланди.\nБирлашган Миллатлар Ташкилоти томонидан эълон қилинаётган маълумотларга кўра, дунё бўйлаб гиёҳванд моддаларни истеъмол қилиш кўлами, машъум иллат домига тортилаётган инсонлар сони камаймаяпти.\nДивидендларни товарлар билан беришга солиқ солишга ёндашувдаги қарама-қаршилик «(ишлар, хизматларни) реализация қилишдан тушум» тушунчасини талқин қилишдаги турли фикрлар оқибатида юзага келган.\nТоварнинг консигнацияга келиб тушиши ва унинг шартнома шартларига мувофиқ реализация қилиниши далили бўйича қандай бухгалтерия проводкаларини қанча суммага амалга ошириш лозим? Олдиндан конвертациялаган ҳолда, қанча суммани консигнантга қайтариш керак (6990-ҳисобварақ сальдоси)?\nЎзбекистон мустақиллигининг дастлабки йилларида бухгалтерия ҳисобини аутсорсинг принципига кўра юритиш имкони берилган эди. Агар зиммасига юкланган вазифаларни қойиллатиб уддалайдиган штатдаги бухгалтерни ёллаш мумкин бўлса, чет фирмага мурожаат қилишнинг ҳожати бормикин? Ҳақиқатан ҳам, бу нима учун керак?\nЎзбекистон Миллий матбуот марказида Ўзбекистон Хотин-қизлар қўмитасининг янги дизайндаги www.wcu.uz расмий сайти ҳамда Ўзбекистон тадбиркор ва касаначи аёлларининг www.bizayol.uz расмий веб-портали тақдимоти бўлиб ўтди.


БМТ Бош котибининг йўл ҳаракати хавфсизлиги бўйича махсус вакили Ўзбекистонга ташриф буюради. У олдин “Формула-1”да спорт директори бўлган\nБМТнинг йўл ҳаракати хавфсизлиги бўйича махсус вакили Жан Тодт 2019 йил 17-19 сентябрь кунлари Ўзбекистон расмийлари, хусусий сектор, фуқаролик жамияти ва ёшлар вакиллари билан учрашиш учун Ўзбекистонга ташриф буюради.\n5 сентябрь куни Париж шаҳрида Ўзбекистон Республикасининг Франциядаги элчихонасида мамлакатимиз туризм салоҳиятига бағишланган бизнес форум ўтказилди. Бизнес-форум " MEDEF International" ассоциацияси билан ҳамкорликда ташкил этилди.\nБайрам туҳфаси: Зоминлик ёшлар учун “Ёшлар маркази” фойдаланишга топширилди\nЗомин тумани аҳолисининг 95 минг нафари 30 ёшгача бўлган ёшлардир. Ёш авлодни миллий ва умуминсоний қадриятлар, ватанпарварлик руҳида тарбиялаш, жамиятда муносиб ўринни эгаллаши, фаровон турмуш кечириши учун шароит яратиш йўлида салмоқли ишлар амалга оширилмоқда.\nЎсмирни машинасида уриб кетиб, ҳаётига зомин бўлган ҳайдовчи нари борса икки-уч йил қамалиб, қайтиб чиқиб келишини айтди(+ВИДЕО)\nНавоий вилояти Кармана тумани Чўтқара массивида рўй берган ЙТҲ оқибатида 15 ёшли бола ҳаётдан кўз юмди. Ушбу ҳалокат ҳайдовчининг маст ҳолатда бошқарувни йўқотганлиги сабаб содир бўлди.\n“Ўзбекистон темир йўллари” кончиларнинг иш ташлаши бўйича изоҳ берди. 9 нафар мансабдор шахс ўз лавозимидан озод этилди.\nШу кунларда турли ижтимоий тармоқларда Сурхондарё вилояти Сариосиё туманида жойлашган “Шарғункўмир” АЖда жорий йилнинг 14-15 август кунлари ходимлар томонидан иш ташлашлар бўлиб ўтгани ҳақида маълумот берилди. Ушбу хабар кенг жамоатчиликда турли хил тушунмовчиликларни келтириб чиқармаслиги учун “Ўзбекистон темир йўллари” АЖ...\nЎзбекистонда илгари бунёд этилиши режалаштирилган бир нечта ихчам ГЭСлар қурилмайдиган бўлди. Нега?\nМазкур саволга Norma.uz қуйидагича жавоб қайтарди:\nНанай, “Суффа”, Омонхона, энди навбат “Дўстлик” ва “Шовот”гами?\nЎзбекистон Республикаси Туризмни ривожлантириш давлат қўмитаси мамлакатда туристик инфратузилмани ривожлантириш, ҳудудларда замонавий туристик масканларни бунёд этиш ва туризм соҳасига инвесторларни жалб этиш бўйича катта ишларни амалга оширмоқда. Хусусан, ушбу йўналишлардаги хорижий компанияларни жалб қилган ҳолда халқаро миқёсдаги замонавий бош режалар...\nИссиқ уриши бир ҳафтада камида 57 кишининг ҳаётига зомин бўлди\nЯпонияда ўтган ҳафта иссиқ уриши туфайли камида 57 киши ҳаётдан кўз юмди, қарийб 20 минг киши шифохонага ётқизилди, деб хабар берди ТАСС ушбу мамлакат бош ёнғин бошқармаси маълумотига таяниб.\n"Тулкиларни овлаш" ёхуд Хитойда қочоқ коррупционерларга қарши қандай курашилмоқда?\nСўнгги йилларда Хитойда барча соҳаларда коррупцияга қарши курашиш асосий шиорга айланди. Зеро, алоқалар, сотиб олишлар, поралар ва қимматбаҳо совғалар узоқ юз йиллар давомида ушбу давлат жамиятининг “мустаҳкам” асосига айланиб, мақсадга эришишнинг “энг тўғри” йўлига айланиб қолган эди.


Орадан йиллар ўтиб, 1790 -1792 йиллар оралиғида кексайиб қолсада, ҳукмдорлар жиловини ўз қўлида тутиб турган Мухаммад Амин иноқнинг кўзи ожизланиб, ҳатто яқии атрофни ҳам яхшироқ кўролмайдиган бўлиб қолади. Қариб, гўр чақириб турган кекса иноқ шунда ҳам яна кўз нурини тиклаш умидида, 1792 йил Петербургта борган элчи ва савдогарлар орқали Россия императоридан иноқни даволаш учун кўз дўхтирини юборишни илтимос қилади. Негаки, хивалик сарой табиблари кекса иноқни даволай олишмаганди. Хоразмнинг бошқа ҳудудлари ёки шарқ давлатларидан табиб олдиришга иноқ чўчирди. Чунки, кўп йиллар тахт ҳавасмандларини жаҳаннамга юбориб, иғво пешвоси даражасига етган кекса чол, ўзиниям кимдир кўз даволашни барона қилиб, фитна уюштириши мумкин деб ўйлаганди.\n1762-1796 йилларда Россияга ҳукмдорлик қилган, асл исми София Фредерика Августа Цербетская бўлган, немис князлари авлодидан бўлмиш бу аёл 1744 йилдан Русия императори Елизаветта Петрова паноҳига келгач, православ динига ўтган ва Екатерина Алексеева номини қабул қилганди. Орадан бир йил ўтиб, у Пётр III га никоҳланади.\nБир мунча вақт ўтиб, 1762 йил 28 июн куни у эрини гвардиячи офицерлар ёрдамида қамоққа олиб, Сарой тўнтариши қилади. Шу тариқа у Екатерина иккинчи номи билан тахтга ўтиради.\nУ ҳам ҳукмдорлик пайтида мустамлакачиликни давом қилдириб, Украина ва Беларуссиянинг бир қисмини босиб олади, рус флоти Қора денгизгача чиқади. Доимо жазманларн билан банд подшо хоним дворянлари ҳуқуқларини кенгайтиргани ва уларга имтиёзлар беравериши натижасида оддий халқ аҳволи ёмонлашиб, 1773-75 йилларда Пугачёв бошчилигида қўзғолон бўлиб ўтганди. Емельян Пугачёв кўзғолони Оренбургдан қозоқ чўлларигача бўлган ҳудудни қамраб олиб, ушбу исёнда кўплаб Ўрта Осиёликлар ҳам иштирок қилишганди. Маълумки, ўша вақтларда Хива хонлигининг энг қизғин савдо йўли Оренбург орқали бўлган. Бу эса қўзғолон боис иккала давлат ўртасида савдо ва дипломатик алоқаларининг тўхтаб қолишига сабабчи ҳам бўлганди.\nЕкатерина II мўғул босқини, Бекович Черкаскийнинг фожиали ўлимини эслаб, «Шарқликлар... уф... улар билан эҳтиёткорона муносабатда бўлмоқ керак... яратганнинг ўзи асрасин» деб қўярди аҳён-аҳёнда.\nХуллас, подшо олияларининг элчиси, кўз дўхтири Бланкенагель Оренбург орқали Хивага ташриф буюради. Табиийки, элчини олийнасаб кишиларга хос тарзда кутиб олиб илтифот кўрсатишади ва унинг ўзи ҳамда ҳамроҳларига Хивадалик пайтида эҳтиёжи учун керакли даражадаги пул хазинадан ажратилади.\nКўзи ожизланиб қолган фитнакор Мухаммад Амин иноқ олдинига эҳтиёткорлик қилиб, майор Бланкенагельга ҳам шубҳа билан қарайди. Шу боис уни табиблар тилмоч орқали тиббиёт бўйича суҳбатлашиб синаб кўрадилар.\nХуллас, Екатерина II нинг элчиси, кўз дўхтири Бланкенагель Хивада ўз ишини бажариб, иноқни даволаб ундан беҳисоб совға саломлар олиб, ҳукмдор билан савдо алоқалари бўйича музокара ўрнатиб, хоразмлик элчи Аваз Муҳаммадбийни Екатерина II билан учраштирмоқ ниятида ҳазраги олиялари ҳузурига ошиқади.\nОрадан кўп ўтмай кекса Мухаммад Амин иноқ вафот этади. 1796 йил бўлса Бланкенагельни Хива хонлигига юборган Екатерина II 67 ёшида ҳаётдан кўз юмади.\nКўз дўхтирининг Хоразмда кўрган-кечирганлари эса воҳа тарихини ўрганишда таққослаб ўрганадиган манба («Путевие заметки майора Бланкенагелья о Хиве, Поездки его из Оренбурга в Хиву 1793-94 г» СПБ, «Вестник» РГА, 22 том, 96-116 бетлар) сифатида тарихда қолди.


Миллионларни писанд қилмаган қиморбозлар қўлга олинди\nПастдарғом туманида ўтказилаётган “Тозалаш” тадбири давомида профилактика инспекторлари томонидан “қиморбозлар” қўлга олинди. Бу ҳақда KUN.UZ’га ИИВ Ҳуқуқбузарликлар профилактикаси бош бошқармаси хабар берди.\n2017 йил 23 август куни, соат 11.00ларда Пастдарғом туман ИИБ ҲПБ профилактика инспекторлари томонидан Пастдарғом тумани “Ўрта чархин” маҳалласида яшовчи фуқаро У.М. яшаш уйининг алоҳида хонасида пул эвазига қиморхона ташкил қилиб, қимор ўйини иштирокчилари И.И., Ш.Ю. ва У.Х.ларга қимор ўйини учун шароит яратиб берганлиги аниқланиб, қўлга олинди.\nЎйинга тикилган 1.783.000 сўм пул ва ўйин карталари далилий ашё сифатида ҳужжатлаштириб олинди.\nМазкур ҳолат юзасидан Пастдарғом тумани ИИБ томонидан фуқаро У.М.га нисбатан Ўзбекистон Республикаси ЖКнинг 278-моддаси 1-қисми билан жиноят иши қўзғатилди.


Президент коронавирус қурбонлари оиласига таъзия билдирди | Qalampir.uz\nПрезидент коронавирус қурбонлари оиласига таъзия билдирди\nЖамият\t31 Июль 14:17 8758\nРасмий маълумотларга кўра, Ўзбекистонда коронавирусга чалинган 23 558 кишидан 137 нафари вафот этган. Мамлакат Президенти Шавкат Мирзиёев Қурбон ҳайити муносабати билан Ўзбекистон халқига йўллаган байрам табригида коронавирусдан вафот этган марҳумларнинг оила аъзолари ва яқинларига таъзия билдирди.\n“Давлатимиз ва жамиятимиз томонидан кўрилаётган барча чора-тадбирларга қарамасдан, минг афсуски, юртдошларимиз орасида ушбу касалликдан вафот этганлар ҳам бўлди. Уларнинг оила аъзолари ва яқинларига чин қалбимдан ҳамдардлик билдириб, барчаларига сабр-бардош тилайман, марҳумларнинг охиратлари обод бўлишини Яратгандан сўраб қоламан”, дейди Шавкат Мирзиёев.\nЎзбекистон раҳбари кеча мамлакатдаги 400 минг оиланинг 1,7 миллиондан зиёд аъзосига бир марталик ёрдам пули бериш назарда тутилган фармонни имзолади. Ушбу фармонга асосан белгиланган пуллар жорий йилнинг 15 августига қадар етказиб берилади.\nПрезидент улуғ айём кунлари яна пандемия шароитига тўғри келганини ва бу кунларда маҳалладоши, қавми-қариндоши, биродарлари холидан хабар олиб, уларнинг мушкулини осон қилаётганларни олқишлади. Жумладан у шундай дейди:\n“Муқаддас Қуръони каримнинг бир неча ўринларида хайр-эҳсон, эзгуликнинг мукофоти фақат яхшилик экани алоҳида таъкидланган. Бу каби пурмаъно ҳикматлар бугунги синовли кунларда жамиятимизда меҳр-оқибат, саховат ва мурувват, ўзаро тотувлик, аҳиллик ва ҳамжиҳатлик муҳитининг тобора юксалиб боришида акс этмоқда.\nАйниқса, ҳалол меҳнати орқасидан жамғарган маблағини қариндош-уруғлари, маҳалладоши ёки юртдошининг оғирини енгил қилиш учун холис ният билан ҳадя этган, меҳр-оқибатли, инсоф-диёнатли ва жонкуяр инсонларга Яратганнинг ўзи ажру мукофотини беради, албатта”.\nШавкат Мирзиёев Таъзия Коронавирус Ўзбекистонда\n27 Октябрь 12:45 32560\n26 Октябрь 11:42 31085\n26 Октябрь 20:44 28323\n26 Октябрь 22:22 28003\n27 Октябрь 09:58 26175


Энди автомобилини мумкин бўлмаган жойда қолдирган ҳайдовчи катта миқдорда жарима тўлайди\nНигоҳ 15 May 2018 10:25 170\nРеспубликамизда автотранспорт воситаларининг ҳаракатланиши кундан-кунга ортиб бормоқда.\nАйниқса, шаҳар ҳудудларида автомобиллар учун тўхташ жойининг чекланганлиги ҳайдовчилар учун бир қанча ноқулайликларни келтириб чиқармоқда. Бу ҳол мамлакатимиз маркази бўлган Тошкент шаҳрида ҳам кўп бора кузатилмоқда.\nПойтахт ҳайдовчиларининг белгиланмаган жойларда, хусусан, автобус бекатлари, бурилиш жойлари ва йўлакларда автотранспорт воситаларини қолдириб кетиш ҳолатлари тез-тез кузатилмоқда.\nТошкент шаҳар ЙҲХБ ходимлари белгиланмаган жойда автомобиль қолдирган ҳайдовчиларни аниқлаб, уларга нисбатан жарима қўллашни кучайтирган. Жарима миқдори эса 516 000 сўмни ташкил этади, деб маълумот берди ЎзА бу тўғрисида.\nШунингдек, Тошкент шаҳар ЙҲХБ ходимлари ҳайдовчилардан эътиборлироқ бўлишни ва бошқа ҳайдовчиларни ҳурмат қилишни сўрамоқда.


Ўзбекистон - Вьетнам — 3:1 (фотогалерея) - www.Voydod.net\nЎзбекистон - Вьетнам — 3:1 (фотогалерея)\n5 октябрь куни «Пахтакор» стадионида Ўзбекистон ҳамда Вьетнам миллий термажамоалари ўртасида ОК-2015 саралаши, 3-туридан ўрин олган учрашув бўлиб ўтди. 15 октябрь,сешанба куни Тошкентдаги «Пахтакор» стадионида Ўзбекистон миллий терма жамоаси Осиё Кубоги-2015 саралаш «Е»гуруҳи 3-тур учрашувлари доирасида Вьетнам терма жамоасини қабул қилди ва 3:1 ҳисобида ғалаба қозонди. БунгачаМиржалол Қосимов шогирдлари саралаш баҳсларида Гонгконг терма жамоаси билан 0:0 ҳисобида дуранг ўйнаган, БААмиллий термасига эса 1:2 ҳисобида имкониятни бой берган эди. Ўзбекистон миллий термажамоаси Осиё Кубоги-2015 саралаши доирасидаги навбатдаги учрашувларни ноябрь ойида ўтказади. Жумладан, 15ноябрь куни Вьетнамга қарши тўп сурилса, 19 ноябрь куни Гонгконгга қарши баҳс олиб борилади. Ҳар иккала ўйинсафарда ўтади. Қуйида, Ўзбекистон ҳамда Вьетнам миллий терма жамоалари ўртасидагиучрашувдан фотосуратларни томоша қилишингиз мумкин. Суратлар муаллифи ЎФФ матбуотхизмати ҳодими Ҳасан Пирмуҳамедов. Манба: www.the-uff.com


Бош саҳифа / Спорт / Спортчиларимизнинг муваффақияти\nГерманияда байдарка ва каноэ ҳамда параканоэ бўйича Жаҳон кубогининг II босқич беллашувлари бўлиб ўтди.\nУнда дунёнинг 53 та мамлакатидан 650 нафар спортчи иштирок этди. Байдарка ва каноэда эшкак эшиш бўйича дунёнинг энг кучли спортчилари ўртасида бўлиб ўтган беллашувларда мамлакатимиз спортчилари олтин, кумуш ва бронза медалларини қўлга киритдилар, деб хабар беради rowingcanoe.uz сайти.\n1000 метрлик масофага С4 қайиқида беллашувда иштирок этган тажрибали спортчиларимиз Вадим Менков, Герасим Кочнев, Элдор Қаюмов ва Серик Мирбековлар олтин медални қўлга киритишга муваффақ бўлишди.\nЎзбекистон терма жамоасининг ёш аъзолари Дилноза Рахматова 500 метрлик масофада С1 қайиқда ўз маҳоратини намойиш этиб, кумуш медални қўлга киритди. Дилноза Раҳматова билан Нилуфар Зокирова 200 метрлик масофадаги мусобақаларда миллий жамоамиз ҳисобига бронза медалини ҳам олиб келишга муваффақ бўлишди.\nЭнг қувонарлиси шундаки, етакчи спортчиларимиздан бири Алексей Мочалов мусобақаларнинг финал босқичигача катта ишонч билан кириб борди ва дунёнинг 43 нафар кучли спортчиси орасида еттинчи ўринни эгаллади.\nЖаҳон кубогининг Дания пойтахти Копенгаген шаҳрида бўлиб ўтган III босқичи мусобоқаларида 35 та мамлакатдан келган спортчи қатнашди. Унинг натижаларига кўра, умумжамоа ҳисобида Ўзбекистон терма жамоаси Германия терма жамоасидан сўнг иккинчи ўринни эгаллади. Жамоамиз учта олтин, учта кумуш ва иккита бронза медалларини қўлга киритишди.\nҲамюртларимиздан Вадим Меньков ва Серик Мирбеков жуфтлиги икки кишилик қайиқда 500 ва 1000 метр масофаларга каноэда эшкак эшиш бўйича ўтказилган пойгаларда иккита олтин медални терма жамоамиз ҳисобига келтиришди. Шунингдек, улар 200 метр масофага каноэда эшкак эшиш мусобақасида иккинчи ўринни эгаллашди.\nЯна бир олтин медалга Дилноза Рахматова сазовор бўлди. 200 метр масофага каноэда эшкак эшиш бўйича ўтказилган мусобақада Нилуфар Зокирова кумуш медали билан тақдирланди.\nКаноэда эшкак эшиш бўйича ўтказилган мусобақаларда Герасим Кочнев кумуш ҳамда бронза медалларини қўлга киритди.\nЯна бир бронза медалга байдаркачимиз Алексей Мочалов 500 метр масофага бўлиб ўтган пойгада сазовор бўлди.


Кичкина Жорж Буш ўз укаси Жеб Бушнинг сайловолди кампаниясида биринчи марта иштирок этди\n10:25 / 16.02.2016\nАҚШнинг 43-президенти Кичкина Жорж Буш ўз укаси, Флорида штатининг собиқ губернатори Жеб Бушнинг сайловолди кампаниясида биринчи марта иштирок этди. Жеб Буш АҚШ президенти сайловларида Республикачилар партиясидан иштирок этмоқда.\nЖорж Буш Колумбия шаҳридаги сайловолди намойишида иштирок этди ва бу ерда "Америка легиони" уруш фахрийлари ташкилоти аъзолари билан учрашди, сўнгра Чарлстон шаҳридаги намойишга йўл олди.\nАҚШ президенти лавозимига яна бир номзод Дональд Трамп Жорж Бушнинг укасининг сайловолди кампаниясида иштирок этишига дарҳол ўз муносабатини билдирди. "Агар собиқ президент ўз укасининг кампаниясида иштирок этса, унда фикримча, унинг аввалги, жумладан эҳтимол аввал эътибор тортмаган фаолиятини синчковроқ ўрганиб чиқилса яхши бўларди", деб айтди Трамп Жанубий Каролинада журналистлар билан учрашувида.\nТрамп аввалроқ ҳам матбуот-анжуманларида бир неча бор 2001 йил 11 сентябрдаги терактларни назарда тутиб, " Жаҳон савдо марказининг миноралари Жорж Буш президент бўлган вақтда қулаганини" эслатиб ўтган.\nЖорж Буш укасининг сайловолди кампаниясида Жанубий Каролинада 20 февралда бўлиб ўтадиган бирламчи сайловлардан олдин иштирок этмоқда. Бу ерда штатдан Республикачилар партияси миллий қурултойига сайланган 50 делегат АҚШ президенти номзодига ўз овозини беради ва унинг натижасига кўра, АҚШ президенти лавозимига Республикачилар партиясидан расмий номзоднинг номи айтилади.\nАввалроқ 1 февралда бўлиб ўтган Нью-Гэмпширдаги бирламчи сайловларда Жеб Бушнинг онаси, 90 ёшли Барбара Буш ўз ўғлини қўллаб-қувватлаб иштирок этганди.


НАВОИЙ ВИЛОЯТИНИНГ ШАҚАР ВА ТУМАНЛАРИДА - Ўзбекистон овози газетаси\nолиб борилаётган улкан бунёдкорлик ҳамда ободонлаштириш ишларидан аҳолининг кўнгли тўқ ва эртанги кунига ишончи баланд\nЎзбекистон Журналистлар ижодий уюшмаси ва Навоий вилояти ҳокимлиги ҳамкорлигида “Журналист ва ҳаёт” лойиҳаси доирасида Навоий вилоятининг Навоий, Ғозғон шаҳарларида ҳамда Нурота ва Навбаҳор туманларида амалга оширилаётган бунёдкорлик ишлари, хусусан, янгидан барпо этилган “Ғозғон” шаҳри билан марказий оммавий ахборот воситалари ходимларини яқиндан таништириш мақсадида медиа-тур ташкил этилди. Журналистлар икки кун давомида вилоятда ижтимоий-иқтисодий соҳаларда амалга оширилаётган кенг кўламли ислоҳотлар жараёни билан яқиндан танишди.\nМедиа-тур иштирокчилари дастлаб Навоий шаҳридаги “Baht-Textile” масъулияти чекланган жамиятида бўлишди. Корхона 2006 йилда ташкил этилган бўлиб, бугунги кунда пахтачилик бўйича вилоятдаги йирик кластер субъекти ҳисобланади. 1327 нафар ишчи-ходим фаолият олиб бораётган корхонада Швейцариянинг илғор етакчи енгил саноат дастгоҳлари ишлаб чиқарувчи “RIETER” компаниясидан ип-йигирув дастгоҳлари олиб келиниб ўрнатилди. Натижада 2019 йилда жамиятнинг ишлаб чиқариш қуввати 27 минг тоннага етказилди. Корхона Навоий вилоятида етиштирилаётган пахта толасининг 70 фоизини қайта ишлаб, ярим тайёр ҳамда тайёр маҳсулот кўринишига олиб келмоқда.\n– Корхона фаолият кўрсата бошлаганидан буён мен каби иш излаб юрган кўплаб хотин-қизлар доимий иш ўрнига эга бўлдик, – дейди оператор Дилбар Собирова. — Уйда ўтиргандан кўра иш билан банд бўлиб, оиламизга маълум миқдорда бўлса ҳам, молиявий жиҳатдан кўмак бераётганимдан мамнунман. Бундан ташқари, меҳнат дафтарчаси очилиб, иш стажим ҳам юритиляпти. Корхонамиз раҳбарияти кейинги йилдан бошлаб ойликларимизни кўтаришни ваъда қилган. Корхонамиз фаолияти янада кенгайиб, кўпроқ маҳсулот ишлаб чиқариш режалаштириляпти. Шунда менга ўхшаб ишсиз уйда ўтирган яна кўплаб хотин-қизлар ҳам ишли бўлишади.\nКорхона фаолияти билан танишиб бўлганимиздан сўнг шаҳарда жорий ўқув йилида иш бошлаган Навоий — Қоракўл ихтисослаштирилган мактаб-интернатига қараб йўл олдик. Маълумот ўрнида айтиш керак, мактаб-интернат математика, физика ва инглиз тили фанларига ихтисослаштирилган бўлиб, 360 ўринга мўлжалланган. Таълим муассасаси мукаммал таъмирига 2,8 миллиард сўм маблағ сарфланган, моддий-техник базаси мустаҳкамланган.\n— Президентимиз Ўқитувчи ва мураббийлар кунига бағишланган маросимдаги нутқида ўқитувчиларнинг ёш авлодни тарбиялашдаги, келажак пойдеворини яратишдаги хизматига юксак баҳо берди, — дейди Навоий вилоят ҳокимининг ахборот сиёсати масалалари бўйича маслаҳатчиси — матбуот котиби Дилшод Мамаражапов. — Бугун буюк аждодларимизнинг бебаҳо меросига таяниб, янги Ренессанс пойдеворини яратиш учун бизда барча имкониятлар мавжуд, дейишга тўла асосларимиз бор. Ҳамма гап ана шу имкониятлардан қай даражада оқилона фойдалана олишимизга боғлиқ.\nҚоракўл туманида мамлакатга машҳур бир мактаб бор. Ўз касбига фидойи муаллим Тўхтамурод Жумаев ўзининг тинимсиз изланиши, янги таълим методикаси билан оддий бир қишлоқ мактабини республика даражасидаги таълим даргоҳига айлантирди. Бу ерда эришилаётган ютуқлардан ўрнак олиб, вилоятимиз ҳокими Қобулжон Турсунов бошчилигида Қоракўл туманида фаолият юритаётган “Халқаро математика фани мактаби” каби Навоий шаҳрида ҳам Навоий — Қоракўл ихтисослаштирилган мактаб-интернати ташкил этилди. Янгидан ташкил этилган ушбу мактаб-интернатига юқори касб маҳоратига эга бўлган умумтаълим мактаби ўқитувчилари, шунингдек, вилоятимиз ҳудудидаги олий таълим муассасалари ҳамда Қоракўл туманидаги “Халқаро математика фани мактаби”да дарс бераётган ўқитувчилар жалб қилинди.\n— Бугунги кунда ушбу таълим муассасамизда таҳсил олишни хоҳлаган ўқувчиларнинг билимини беш босқичда синовдан ўтказиб, саралаб олганмиз, — дейди Навоий — Қоракўл ихтисослаштирилган мактаб-интернати директори Нурулло Яҳёев. — Мактаб-интернатимизга 7-синфдан ўқувчиларни қабул қиламиз. Бундан ташқари, 8-9-10-синфлардан ҳам ўқувчиларнинг билими 5 босқичда синовдан ўтказилади ва уларнинг билим даражаси етарли бўлса, яъни иқтидорли, илмга чанқоқ, таълим олишга иштиёқи баланд бўлса, уларнинг ҳам таҳсил олишига имконият яратамиз. Бугунги кунда таълим даргоҳимизда 307 нафар иқтидорли ўқувчига 47 нафар малакали педагог математика, физика, кимё, биология, инглиз ва она тили фанларидан чуқурлаштирилган дастур асосида таълим-тарбия бериб келмоқда. Маълумот ўрнида айтиш мумкинки, таълим даргоҳимиздаги фан ўқитувчиларининг барчаси юқори малакали педагоглар бўлиб, улар танлов асосида ишга қабул қилинган.\nҲозир мактаб-интернатда уч йўналишда, яъни “Иқтисод”, “Техника” ва “Табиий” йўналишлар бўйича 11 та ихтисослаштирилган синфлар ташкил этилган. Мисол учун, “Иқтисод” йўналишида математика, инглиз ва она тиллари фани, “Техника” йўналишида эса математика, физика ва она тили ҳамда “Табиий” йўналишда кимё, биология, она тили фанлари чуқурлаштирилиб ўтилади.\nФурсатдан фойдаланиб, яна бир маълумотни айтиб ўтмоқчи эдим. Ўзим “Қоракўл мактаби”да 20 йилдан ортиқ директор ўринбосари бўлиб ишлаганман. Шу боисдан вилоят ҳокими Навоий — Қоракўл ихтисослаштирилган мактаб-интернатига мени таклиф этиб, ушбу таълим даргоҳининг нуфузи худди “Қоракўл мактабидек” бўлишини хоҳлашини айтди ва мен ишга киришдим. Албатта, Алишер Навоий бобомиз номи билан аталувчи вилоятда залворли номга муносиб авлодлар тарбияланади ва мамлакатимизни янада ривожланишига ўз ҳиссасини қўшадиган, жаҳон фан олимпиадаларида муносиб иштирок этиб, юртимиз байроғини баландларга кўтарадиган иқтидорли ёшлар бу таълим даргоҳида етишиб чиқишига ишончим комил. Ҳа, айтганча, таълим даргоҳимизда ўқитувчилик қилаётган, ўз вақтида “Қоракўл мактаби”да таҳсил олиб, жаҳон фан олимпиадаларида муносиб иштирок этиб, фахрли ўринларга сазовар бўлган юқори малакага эга бўлган педагогларимиз ҳам ўқувчиларга таълим-тарбия бериб келишмоқда. Президентимиз ўқитувчиларнинг ойлик маошлари 1000 АҚШ доллари миқдорида бўлади, деб айтган гаплари барчамизни қувонтирди, албатта. Бизда иқтидорли, малакали ўқитувчиларимиздан айримларининг ойлик маошлари ҳозирданоқ 1000 АҚШ долларига яқинлашиб қолган.\nПресс-тур иштирокчилари Навоий шаҳрида мустақиллигимизнинг 29 йиллиги байрами арафасида фойдаланишга топширилган Марказий Осиёда ягона ҳисобланган айлана шаклидаги йўл ўтказгич, яъни мегакўприкни ҳам кўздан кечиришди. Ушбу айлана шаклга эга мегакўприкнинг бунёд этилишига 15 миллиард сўм маблағ сарфланган. Шунингдек, мегакўприк туфайли “Амир Темур” ва “Ғалаба” шоҳ кўчалари чорраҳасида пиёдаларга қулайлик яратилди. Мегакўприк жойлашган чорраҳа Навоий шаҳрининг марказий деҳқон ва кийим-кечак бозорлари ёнида жойлашган. Бир дақиқада ушбу чорраҳани 400 нафарга яқин киши кесиб ўтади. Ушбу мегакўприк пиёдаларни чорраҳадан ўтаётган вақтида йўл-транспорт ҳодисаси юз бериш хавфидан сақлаш билан бирга автомобиллар тирбандлигининг олдини олмоқда. Бундан ташқари, ўзгача дизайнга эга айланма мегакўприкнинг тўрт томонида чиқиб, тушиш учун зиналар мавжуд. Эътиборли жиҳати, бозор ёнида бунёд этилгани боис, тадбиркорлар ёки харидорлар аравада юкини йўлнинг у ёки бу томонига автомобиллар ҳаракатига халақит қилмасдан олиб ўтиши учун зиналар ёнида пандуслар ҳам барпо этилган. Кексалар ҳамда имконияти чекланган ногиронлар учун лифт ҳам кечаю кундуз ишлаб турибди. Қолаверса, қор ва ёмғир ёғиб, ҳарорат совиб кетиши оқибатида ерлар музлаганда ҳам зиналар музламайди. Боиси, зиналарга музлашга қарши махсус қопламалар ўрнатилган. Бир сўз билан айтганда, шаҳар марказида бунёд этилган ўзгача услуб ва дизайндаги айланма мегакўприк шаҳарга узукка кўз қўйгандек ярашиб туриши билан бирга, унга қараган кишида гуёки санъат асарини томоша қилаётгандек тасаввур уйғотади.\nШу куннинг ўзида Навоий шаҳридаги “Тинчлик плаза” меҳмонхонасида медиа-тур доирасида “Замонавий профессионал журналистикани ривожлантириш: муаммо ва ечимлар” мавзуида давра суҳбати ўтказилди.\nЎзбекистон Журналистлари ижодий уюшмаси раиси ўринбосари Холмурод Салимов, “XXI аср” газетаси бош муҳаррири Норқобил Жалилов, “Ҳуррият” газетаси бош муҳаррири Абдурасул Жумақулов ҳамда “Адолат” газетаси бош муҳаррири Ислом Ҳамролар бугунги кунда профессионал журналистика, соҳадаги муаммо ва камчиликлар, уларнинг ечимлари, босма матбуот нашрларини қўллаб-қувватлаш, ўзаро ҳамкорликни янада кучайтириш хусусида ўз фикр-мулоҳазаларини билдиришди. Шунингдек, етук журналистларни тайёрлаш, уларнинг билим ва маҳоратларини ошириш борасида тизимли ишларни амалга ошириш лозимлиги ҳамда “Устоз-шогирд” анъанасини ривожлантириш билан бирга, соҳа учун кадрлар етказиб берувчи олий ўқув юртларида таълим олаётган йигит-қизларни амалиётга кўпроқ жалб этиш, ёш журналистларни муносиб рағбатлантириб бориш кераклиги тўғрисида ўзаро фикр алмашинилди. Тадбирда бир гуруҳ навоийлик фаол журналистларга Ўзбекистон Журналистлари ижодий уюшмасининг фахрий ёрлиқ ва эсдалик совғалари топширилди.\nМедиа-турнинг иккинчи кунида иштирокчилар дастлаб Президентимизнинг ташаббуси билан 2019 йил 3 майда ташкил этилган вилоятдаги Ғозғон шаҳрига боришди. Улар ҳудуддаги энг йирик корхона “Мармаробод” МЧЖ кластер корхонасининг фаолияти билан яқиндан танишиб, ишлаб чиқараётган маҳсулотлар сифати ва жараёнларини кўздан кечирдилар. Давлатимиз раҳбарининг 2019 йил 13 март куни Навоий вилояти Ғозғон шаҳрига ташрифи давомида қилган таклифи билан фаолиятини бошлаган мазкур кластернинг умумий қиймати 52 миллион АҚШ доллари бўлиб, 14 лойиҳа амалётга татбиқ этилади. Натижада конлардаги ишчилар билан бирга 850 та янги иш ўрни яратилади.\nЎтган қисқа давр ичида корхона ҳудудидаги майдон 11000 кв.м. бўлган асосий бино ва яна 10 та кичик лойиҳа бинолари қурилиши якунланди. Банкнинг 4 миллион АҚШ долларилик имтиёзли маблағлари ҳисобига Хитой давлатидан замонавий ускуналар келтирилди. Шунингдек, Хитойдан 4 нафар малакали инженер-мутахассислар жалб қилиниб, улар томонидан янги ускуналар монтаж қилинди ҳамда маҳаллий ёшларни ушбу ускуналарда ишлашга ўргатилди.\n— Корхонамиз йилига 70 минг куб тош қазиб олиш ва 800 минг квадрат метр тошни қайта ишлаш қувватига эга, — дейди “Мармаробод” МЧЖ кластер корхонасининг раҳбари Маҳмуд Шарофатов. — Ҳозирги кунда корхонага тегишли 2 та, яъни Пашшот, Парғат карьерларидан янги ускуналарда замонавий усулларда гранит тошларни қазиш ишлари олиб борилмоқда. Шу кунгача 15 000 куб метр табиий тошлар қазиб олинди. Бугунги кунда корхонада 400 нафар маҳаллий ёшлар уч сменада ишламоқда. Бундан ташқари, карьерларда очиш ишлари олиб борилаётганлиги сабабли ҳозирда кунлик қазилган 100 куб тошдан 50 куб яроқли тош олинмоқда. 2021 йил январда карьерлар тўлиқ очилиши билан улардан кунига 200 куб, ойига 6 минг куб, йилига 72 минг куб тош қазиб олишни режалаштириб турибмиз.\nҚолаверса, Ғозғон ҳудудида қазиб олинаётган мармар тошлар пойтахтимиздаги қатор метро бекатларини безатишда, Самарқанд, Бухоро, Қарши, Термиз шаҳарларидаги бино, иншоотлар ва мақбараларда фойдаланилганлигини яхши биламиз. Бугун эса айнан ўша машҳур тошларга шу жойнинг ўзида сайқал берилиб, қайта ишланиб, тайёр маҳсулот сифатида харидорларга етказиб берилмоқда.\nШундан сўнг медиа-тур иштирокчилари Нуротадаги “Чашма” меъморий мажмуасида ҳам бўлиб, уни зиёрат қилишди. Давлатимиз раҳбари ташаббуси билан ушбу меъморий мажмуада улкан бунёдкорлик ишлари амалга оширилган. Бу ердаги маданий мерос объектлари қайта таъмирланиб, 80 ўринга мўлжалланган меҳмонхона ҳам фойдаланишга топширилган. Яна битта меҳмонхона, амфитеатр қурилиши тугалланиш арафасида. Яқинда ҳунармандлар маркази ҳам ўз фаолиятини бошлабди. Ўрни келганда шуни айтиш керакки, Нурота туманидаги “Чашма” меъморий мажмуаси халқ тилида айтганда, чинакамига мўъжиза мажмуасидир. У денгиз сатҳидан 524 метр баландликда жойлашган бўлишига қарамасдан, ер остидан булоқ қайнаб, отилиб чиққан. Эътиборли жиҳати, ушбу булоқнинг суви йилнинг тўрт фаслида ҳам бирдек, 19,5 даражада илиқликда бўлади. Маълумотларга кўра, секундига 360-400 литр сув ер остидан қайнаб, отилиб чиқаётган сув таркиби турли микроэлементларга бой бўлиб, шифобахш ҳисобланади. Бундан ташқари, ушбу сув таркиби ўн уч турдаги маъданлар билан тўйинганлиги ҳам олимлар томонидан исботланган.\nМедиа-тур иштирокчилари Навбаҳор туманидаги “Қалқонота” маҳалласида ташкил этилган “Навбаҳор касаба чеварлари” масъулияти чекланган жамияти фаолияти билан ҳам яқиндан танишди. Лойиҳа қиймати 6 миллиард сўм, 10 турдан ортиқ трикотаж маҳсулотларини ишлаб чиқаришга мўлжалланган мазкур тикув корхонасида 400 нафарга яқин хотин-қиз ишлашмоқда.\n— Мен ўрта маълумотга эга бўлсам ҳам тикувчиликка қизиқар эдим, — дейди Зуҳра Муродова. — Тикувчилик корхонаси ишга туширилиши айни муддао бўлди. Дастлаб, масъулияти чекланган жамияти бу ерда ишлаётган хотин-қизларни 3 ойлик ўқув курсларида ўқитиб, касб-ҳунарга ўргатди. Шундан сўнг корхона ишга тушиши билан бизни иш билан таъминлади. Ойлик маошимиз 1 миллион 200 минг сўмни ташкил этади. Бундан биз жуда мамнунмиз. Боиси, ишлашга иштиёқимиз баланд эди, аммо иш тополмасдан, уйда ўтирардик. Мана бугун ишлаяпмиз, оиламизга молиявий жиҳатдан даромад олиб киришимиз сабаб, фаровонлигимиз таъминланмоқда.\n— Яқин кунларда туманимиздаги “Бешробот” маҳалласида 500 ва “Қоражон” маҳалласида 400 ўринга эга яна иккита мана шундай трикотаж фабрикасини ишга туширишни режалаштириб турибмиз, — дейди Навбаҳор туман ҳокими Лочин Облақулов. — Ушбу корхоналар ишга туширилса, туманимиздаги хотин-қизларни иш билан банд қиламиз. Ўрни келганда айтишим мумкинки, бундан икки йил олдин туманда умуман иссиқхона мавжуд эмас эди. Ҳозир эса 20 гектарлик иссиқхонада қишлоқ хўжалиги маҳсулотлари етиштирилиши натижасида 200 киши доимий иш ўрнига эга бўлди. Бир сўз билан айтганда, туманимизга саноатни олиб киришимиз туфайли кўплаб ишсиз аҳолини иш билан таъминламоқдамиз.\nМедиа-тур якунида вилоят ҳокими Қобул Турсунов журналистлар билан учрашиб, вилоятда амалга оширилаётган ишлар ҳақида қисқача тўхталди. Ҳоким берган маълумотларга қараганда, Навоий вилояти нисбатан ёш вилоят бўлишига қарамасдан, республикамизда саноат маҳсулотлари ҳамда аҳоли жон бошига ялпи ҳудудий маҳсулотлар ишлаб чиқариш бўйича биринчи ўринни эгаллар экан. Бундан ташқари, қурилиш маҳсулотлари ҳамда чет эл инвестицияларини жалб қилиш борасида ҳам вилоят энг олдинги ўринларда бормоқда. Энг қувонарлиси, жорий йилда вилоятдаги умумтаълим мактабларини тугатган ўқувчиларнинг республикамиздаги олий таълим муассасаларига кириш кўрсаткичлари бўйича ҳам биринчи ўринда экан. Бу маълумотлардан ҳаммамиз хурсанд бўлдик, вилоятда олиб борилаётган ислоҳотларга, бунёдкорлик ишларига муваффақиятлар тиладик.\nВилоятнинг қай бир ҳудудига борманг, тарихий ўзгаришларга гувоҳ бўласиз, одамларнинг миннатдорлигини кўрасиз. Бу ўзгаришлар осонликча амалга ошмаётганини ҳам англаш қийин эмас.


Ўзбекистон Республикаси ҳукумати 2019-йил 12-апрелда 299-сон билан “2015-2030 йилларда офатлар хавфини камайтириш бўйича Сендай ҳадли дастури” мақсадларига Ўзбекистон Республикасида эришиш стратегияси тўғрисидаги қарор тасдиқланди. — Teletype\n👉 1-давр: 2030-йилгача бўлган давр оралиғида кутилаётган экстромал-аномал иқлимий давр. Бунда экстремал об ҳаво туфайли, сайёранинг деярли ҳамма ҳудудларида фавқулодда ҳолатлар сони ортиши кутилади.\n👉 2-давр. 2030-2080 йиллар оралиғидаги иқлимий давр. Бунда, сайёранинг кўп ҳудудларида атмосферада яҳлит илиқ ва совуқ оқимлар кетма-кетлик даврийлигининг муқобил жараёни юзага келади. Яъни экстремал-аномал табиат ҳодисалари сони камаяди. Табиийки, фавқулодда ҳолатлар сони ҳам 2030-йилгача бўлган давр оралиғига нисбатан анча камаяди. Ҳаво ҳароратининг 2080-йилга келиб, сайёра бўйича ҳозирги меъёрдан муқобил 3-4 даражагача кўтарилишига олиб келади.\n👉 3-давр. 2080-йилдан кейинги иқлимий давр.\nСтратегиянинг бош мақсади, 2030-йилгача офатлар натижасида ҳалок бўлганлар ва жабрланганлар сонини, шунингдек, тўғридан-тўғри иқтисодий зарарни кескин камайтириш учун аҳоли ва ҳудудларни офатлардан комплекс ҳимоя қилишни кучайтиришдир.


21:15 / 08.11.2018 4655\nНорвегия соҳиллари яқинида нефть танкери ва НАТО машғулотларида иштирок этган фрегат тўқнашиб кетди. Оқибатда 7 кишига жароҳат етган. Бу ҳақда Норвегия қутқарув хизмати вакили Уле Якоб Хартвигсен маълум қилди.\n“7 киши жабрланган. Воқеа ҳудудига ўт ўчирувчилар, қутқарув қайиқлари ва ғаввослар жўнатилган. Эвакуация бошланган”, деб маълум қилган Хартвигсен.\nМаълум бўлишича, Sola TS танкери ва Helge Ingstad фрегати танкер Стуре терминалидан чиқаётганда тўқнашиб кетган. Тўқнашув юз берган вақтда фрегатда 137 киши, танкерда 25 киши бўлган.\nКейинроқ маълум қилинишича, икки кемадан ҳам одамлар эвакуация қилинишга улгурилган. Фавқулодда хизматлар фрегат сув остига кетиши мумкинлигидан хавотирланишмоқда, чунки унда ҳосил бўлган ёриқ орқали кема ичига тортиб олинаётгандан кўпроқ сув кирмоқда.\nНорвегиялик спортчи бир километрлик баландликда тортилган арқон орқали ўтди